"Бир-у бирчи" "Локомотив" / CHAMPIONAT.asia\n18:48Адама Траоре: "Менда "Реал"га ўтишда муаммоалар бўлмайди" 14 18:30ЕЧЛ. Ҳафта рамзий жамоаси эълон қилинди 16 18:13"Ал Садд" етакчиси уч ойга сафдан чиқди 1 18:09"Ювентус" Погба учун 50-60 миллиондан ташқари яна бир ўйинчиси ҳам қўшиб бермоқчи 3 18:03"Бунёдкор" назорат учрашувида "Қўқон-1912"га мағлуб бўлди 10 17:58"Ал Айн" бош мураббийи: "Биз шокдамиз" 8 17:43Карикатура: "Аталанта" "Жузеппе Меацца"да "Валенсия"ни мағлубиятга учратди 5 17:22"Челси" етакчиларидан бири "Бавария" ва "Ливерпуль"га қарши ўйинни ўтказиб юборади 6 17:08Ана холос. ПСЖ президенти жиноий ҳуқуқбузарликда айбланмоқда 12 17:03Ўзбекистон U-19 терма жамоаси аъзоси Иброҳимҳалил Йўлдошев: “Кучли жамоалар билан ўйинларда ўзимиз учун тажриба орттирдик” 5 16:56Лионель Месси: "Роналду - йиртқич ҳужумчи" 30 16:56Превью. “Спартак” – “Пахтакор” 11 16:42"Леганес" бош директори: "Брэйтуэйт борасида музокара ўтказишни истамагандик. Клубга катта зарар етказилди" 8 16:33Португалия терма жамоаси ўйинчиси Ухань клуби билан шартнома имзолади 13 16:31Ўзбекистон МТЖ машғулоти ҳамда Вадим Aбрамовнинг фикрлари 7\n"Бир-у бирчи" "Локомотив"\n07 окт 2019 10:34\nТеглар : "Локомотив" Самвел Бабаян\nТошкентнинг "Локомотив" жамоаси Суперлигадаги охирги тўртта ўйиндан буён бир хил натижа ва ҳисоб қайд этмоқда.\n"Локомотив"нинг рулига Самвел Бабаян келгач жамоа 12 ўйин ўтказди. Эътиборлиси, "темирйўлчилар" дастлаб Лига Кубогида иккинчи таркиб билан ҳаракат қилиб, якунда мусобақани гуруҳ босқичида якунлашга мажбур бўлишди. Кейинчалик Термизда "Сурхон"га қарши беллашувда Ўзбекистон кубоги мусобақасидан нимчорак финалдаёқ чиқиб кетишди. Ўзбекистон чемпионатида эса пешқадамлик учун рақобатдан чиқишдан ташқари кумуш медали масаласи очиқ турибди.\nБабаян "Локомотив" рулига келгач жамоа ўтказилган 12 ўйиндан атиги 3тасида ("Сўғдиёна" 2:0, "Динамо" 2:0, "Насаф" 1:0) ғалаба қозонди. Шунингдек, яна 4 учрашувда мағлубият ("Қўқон-1912" 4:0, "Пахтакор" 2:1, "Сўғдиёна" 1:0, "Сурхон" 3:1) ва 5 дуранг ("Сурхон" 1:1, "Бунёдкор" 1:1, "Металлург" 1:1, "Қўқон-1912" 1:1, "Қизилқум" 1:1) қайд этилди.\nҚизиғи, "Локомотив" Суперлигадаги охирги тўртта турни бир хил ҳисоб, яъни 1:1 натижаси билан ўтказмоқда.\nЧемпионатдаги қолган бешта турдан иккитасини уйда ва учтасини меҳмонда ўтказади. Келаси турда ўз уйида "Бухоро"ни меҳмон қилса, кейинчалик АГМК, "Андижон" ва "Навбаҳор"га сафар қилади. Охирги турни эса уйида чемпион "Пахтакор"га қарши ўтказади.\nАйни пайтда жамоа 21-турдан кейин 38 очко жамғарган ҳолда 2-ўринда бормоқда. Учинчи поғонадаги "Бунёдкор" билан орадаги фарқ атиги 3 очкони ташкил қилади.\n"Локомотив" футболчилари бемор болаларга совғалар улашишди 8\n“Локомотив” назорат учрашувида “Машъал”дан устун келди 11\nРифат Акрамхўжаев — “Локомотив“ U-18 жамоаси бош мураббийи 3\n"Локомотив" U-21 Тожикистон клуби билан дуранг ўйнади 8


Туман худудидаги барча юридик ва жисмоний шахсларга тегишли бўлган автомототранспорт воситаларини 2019 йилда мажбурий техник кўрикдан ўтказиш тўғрисида\n2283 Хокимият Кумкурганского района 06/02/2019 21/02/2019 0\nЎзбекистон Республикаси Вазирлар Маҳкамасининг 2003 йил 31 январдаги 54-сон қарори билан тасдиқланган “Транспорт воситаларини мажбурий техник кўрикдан ўтказиш тўғрисида”ги низом ижросини таъминлаш ҳамда 2019 йилда туман худудидаги юридик ва жисмоний шахсларга тегишли бўлган автомототранспорт воситалари ва уларга тиркамаларни мажбурий техник кўрикдан ўтказишни уюшқоқлик билан, сифатли ташкил этилишини таъминлаш мақсадида\n1. Тумандаги барча юридик ва жисмоний шахсларга, шу жумладан хорижий юридик ва жисмоний шахсларга тегишли бўлган ва белгиланган тартибда давлат йўл ҳаракати хавфсизлиги хизмати органларида рўйхатдан ўтказилган транспорт воситалари мажбурий техник кўрикдан ўтказилиши таъминлансин.\n2. Тумандаги автобуслар, микроавтобуслар, автомобиллар, мотоцикллар ва тиркамаларни (кейинги ўринда Транспорт воситалари деб юритилади) давлат техник кўригидан ўтказиш туман ички ишлар бўлимларининг йўл ҳаракати хавфсизлиги гуруҳи (Н.Бегматов) зиммасига юклатилсин.\n3. Техник кўрикдан ўтказишда диагностика станциялари, хусусий техник хизмат кўрсатиш станцияларининг созлиги ҳамда харкатланувчи таъмирлаш ва тузатиш устахоналарининг белгиланган тартибда жихозланганлигига алоҳида эътибор қаратилсин.\n4. 2019 йил давомида техник кўрикни уюшқоқлик билан, сифатли ўтказиш мақсадида, туман комиссияси тузилсин. Комиссия аъзоларининг таркиби 1-иловага мувофиқ тасдиқлансин.\n5. 2019 йил давомида тумандаги юридик шахсларнинг транспорт воситаларини техник кўрикдан ўтказиш жадвали 2-иловага мувофиқ тасдиқлансин.\n6. Туман ИИБ ЙҲХГ (Н.Бегматов) га:\nюридик шахсларнинг транспорт воситаларини техник кўрикдан ўтказиш жадвалини тумандаги барча корхона, муассаса ва ташкилотларга етказиш ҳамда ўз вақтида бажарилиши таъминлаш;\nхусусий техник хизмат кўрсатиш станциялари (ТХС) ва тадбиркорлик субъектлари (Субъектлар) томонидан транспорт воситаларининг техник ҳолати ва ускуналарининг мувофиқлигини баҳолаш белгиланган талаблар ва қатъий белгиланган нархлар асосида амалга оширилишини қатъий назоратга олиш юклатилсин.\n7. Тумандаги ҳар бир ташкилот, корхона ва муассаса раҳбарлари ҳамда шахсий автомашина эгаларига автотранспорт воситаларининг доимий равишда техник жихатдан созлигини таъминлаш ва ўз вақтида техник кўрикдан ўтказиш тавсия этилсин.\n8. Ушбу қарор ижросини назорат қилиш туман ҳокимининг (биринчи) ўринбосари М.Қултаев зиммасига юклатилсин.\n9. Мазкур қарор расман эълон қилинган кундан кучга киради.\nТуман ҳокими Н.Чариев


Жаҳон бозорида гуруч ва буғдойнинг нархи кескин ошмоқда - Darakchi\nЖаҳон бозорида гуруч ва буғдойнинг нархи кескин ошмоқда\nИҚТИСОДИЁТ 05.04.2020, 17:00\nТеглар: гуруч, буғдой, нарх\n“The Wall Street Journal” нашрининг ёзишича, Чикаго савдо биржасида буғдой нархи 15 фоизга кўтарилиб, тоннаси 313 долларни ташкил этди. Жаҳон бозорида юқори баҳоланадиган Таиланд гуручининг нархи йил бошидан буён 17 фоизга ошиб, айни пайт тоннаси 490 доллардан баҳоланган.\nТаъкидланишича, коронавирус пандемияси таъсирида бутун дунё бўйлаб озиқ-овқат маҳсулотларига талаб ошиши натижасида нарх-наво ўсишда давом этмоқда.\nОзиқ-овқат хавфсизлигини таъминлаш учун бир қатор давлатлар энг зарур маҳсулотлар экспортини чекламоқда. Жумладан, Россия, Қозоғистон ва Украина буғдой экспортига вақтинча чеклов эълон қилди.\n“Гуруч ишлаб чиқариш бўйича жаҳонда етакчи ҳисобланган Вьетнам ҳам ушбу маҳсулот экспортини чеклаш ниятида“, деб ёзади “Bloomberg”. Ўз навбатида, доимий равишда буғдой ва гуруч импорт қилиб келган бошқа давлатлар ҳам нархни кўтарган.\nАҚШ Қишлоқ хўжалиги вазирлиги маълумотига кўра, 2019-2020 йилларда сайёрамиз бўйлаб ишлаб чиқарилган тозаланган гуруч миқдори рекорд даражага — 500 миллион тоннага етди. Дунё захиралари эса 180 миллион тоннани ташкил этади. Бу тарихий максимал кўрсатгичдир.


Жинсий гигиена - Бу нима? - Онлайн Тиббий Энциклопедия MedLife.Uz\nЖинсий гигиена – жинсий аъзолар касалликларидан, шунингдек, венерик касалликлардан сақланиш, туғиладиган фарзанднинг соғлом, оиланинг мустаҳкам бўлишини таъминлаш мақсадида кўриладиган тадбирлар.\nЭркакларнинг жинсий гигиенаси жинсий аъзоларни тоза тутиш, венерик касалликлар юқишининг олдини олиш учун тасодифий жинсий алоқалардан ўзини тийиш ва ҳ. к. дан иборат (қ. Жинсий тарбия). Жинсий аъзоларни ҳар куни илиқ сувда совунлаб ювиш, ўғил бола ҳали гўдаклигидаёқ унинг жинсий олатини тоза тутишга, у улғайгани сайин жинсий аъзосини бот-бот совунлаб ювиб туриш ва қуруқ қилиб артишга одатлантириб бориш лозим. Ёш болаларга тор иштон, шим кийгизиш ярамайди, акс ҳолда, жинсий одатий кисиб қўйиши ёки унга инфекция тушиб яллиғланиши (фимоз)га олиб келиши мумкин.\nАёлларнинг жинсий гигиенси. Аёл организмининг анатомик-физиологик хусусиятлари (ҳайз кўриш, ҳомиладорлик, бола тугаш, эмизиш), шунингдек, уларни жинсий аъзолар касалликлари ва венерик касалликлардан сақлаш ҳамда олдини олиш учун алоҳида озодалик талаб этилади. Ташқи жинсий аъзоларни гўдаклик давриданоқ ҳар куни эрталаб ва кечқурун илик (қайнаган) сув ёки калий пеманганатнинг ним пушти эритмаси билан ювиш керак. Жинсий аъзоларни ювишдан олдин қўлни обдан совунлаб ювилади. Қиз бола чақалоқлик ва болалик даврида унда ҳали жинсий гормонлар бўлмагани сабабли жинсий аъзолари алоҳида анатомик ва физиологик хусусиятларга эга бўлади; қин эпителийси 2-3 қават ҳужайралардан иборат (етук ёшдаги аёлда 40-50 қават), қинда махсус микроорганизмлар – қин таёкчалари бўлмайди. Шу сабабли бу аъзода турли яллиғланиш касалликлари осон юзага келади. Қизамиқ, скарлатина ва бошқа(лар) умумий касалликлар оқибатида қинга инфекция тушиши мумкин. Ҳатто гижжалар тўғри ичакдан чиқиб қинга кириш ҳоллари ҳам кузатилади. Бунда қизалоқ қичинганлиги учун тери ва шиллиқ пардалари тирналиб, инфекция киради ва яллиғланиш касалликлари вужудга келади. Бу эса оғирроқ оқибатларга олиб келиши мумкин – кизлик пардаси, қин беркилиб қолиши (қ. Битов) ёки сурункали яллиғланиш касалликлари – кольпит (қин яллиғланиши) ва бошқа(лар) юзага келиши мумкин. Жинсий аъзолар гигиенаси учун ишлатиладиган буюмлар тоза жойда алоҳида сақланиши, уларни ҳеч ким тутмаслиги керак. Қиз болаларнинг жинсий аъзолари қай аҳволда эканлигига доим кўз-қулоқ бўлиб туриш лозим: тозаликка риоя қилиш, жинсий аъзоларини, оралиқ соҳасини мунтазам ювиб туриш, ич кийимларини тез-тез алмаштириб, уларни қайнатиб ювиш ва дазмоллаш, қиз бола кийимлари, сочиқ ва бошқа(лар)ни алоҳида сақлаш ва ҳ. к. Қиз боланинг балоғатга етиш даври алоҳида эътиборни талаб этади. Унга ҳайз бошланиши, унинг моҳияти ва у касаллик эмас, балки физиологик ҳолат эканини олдиндан тушунтириш лозим, токи кутилмаганда ҳайз бошланса, у саросимага тушмасин. Ҳайз кўриш кунларида баданни тоза тутиш ва ташқи жинсий аъзоларни ювишдан ташқари, кўшимча гигиена чораларини кўриш зарур. Бу даврда шамоллаш, грипп ва бошқа(лар) инфекциялардан эҳтиёт бўлиш, очиқ ҳазаларда, ваннада чўмилмаслик, оғир иш кимаслик лозим. Фақат енгил душ қабул қилиш мумкин.\nЭри билан турган аёл жинсий ҳаёт гигиенсига, айниқса, жиддий риоя қилиши, йилига камида бир марта аёллар консультациясига бориб туриши керак. Жинсий аъзоларда ўзгариш сезилса (оғриқ, ҳайз қонининг кўп ёки оз кетиши, оқчил келиши ва ҳ. к.), шифокорга мурожаат қилиш зарур. Юқорида айтилган гигиена чоралари аёл ҳаётининг климактерий ва қарилик даврларида ҳам амалга оширилади. Умуман хоҳ аёл, хоҳ эркак жинсий гигиенага тўла-тўкис амал қилса, ҳар қандай нохушликларнинг олди олинади.


Қўнғиротда иккита замонавий спорт майдончаси фойдаланишга топширилди\n16:06 / 25.08.2015\nҚорақалпоғистон Республикаси Қўнғирот туманида минифутбол, волейбол, баскетбол ва теннис билан шуғулланишга мўлжалланган иккита замонавий спорт майдончаси фойдаланишга топширилди.\n«Урганчтрансгаз» шўба корхонаси томонидан бунёд этилган майдончалар бу ерда меҳнат қилаётган 300 дан зиёд ишчининг мазмунли дам олиши ва бўш вақтини мароқли ўтказишига хизмат қилади.\n"Президентимиз раҳнамолигида аҳоли, айниқса, хотин-қизлар ва ёшларни жисмоний тарбия ва спортга кенг жалб этиш, жамиятимизда соғлом турмуш тарзини қарор топтиришга алоҳида эътибор қаратилмоқда. Янги спорт майдончалари корхонамиз тизимида кейинги йилларда бунёд этилган бешинчи шундай иншоотдир. Ташландиқ жойда яратилган бундай замонавий спорт майдончалари ишчи-хизматчиларимиз, айниқса, хотин-қизларга муносиб байрам совғаси бўлди", – дейди «Урганчтрансгаз» шўба корхонаси хотин-қизлар қўмитаси раиси Дилором Худойбергенова.\nЯнги спорт майдончаларининг очилишига бағишланган тадбир доирасида қишлоқ хўжалиги маҳсулотлари ярмаркаси ҳам ташкил этилди. Минифутбол бўйича тармоқ ходимлари ўртасида ўтказилган мусобақа йиғилганларда катта таассурот қолдирди. «Урганчтрансгаз» шўба корхонаси Қўнғирот газ тармоқлари бошқармасига Самарқандда ишлаб чиқарилган «Isuzu» автобуси берилди.


Ҳаётбаҳш "шарбат" - www.ziyouz.uz\nБош саҳифа Илм ва фанБиологияҲаётбаҳш «шарбат»\nИнсон танасида кечаю-кундуз оқиб турувчи қон чиндан ҳам жон каби азиз неъматдир. Қадимдан унинг ўзига хос сирли хусусиятларини кишилар турлича талқин қилганлар, жумладан, тириклик белгиси деб, ҳайвон сўйиб, қон чиқариш, «қурбонлик қилиш» йўли билан эса ҳар хил фалокатларнинг олдини олиш мумкин, деб ўйлашган.\nУрушда ёки овда яраланиш туфайли кўп қон йўқотиш натижасида ўлимнинг юзага келиши эса кишилар онгида «ҳаётий куч ва жон манбаи», деган тасаввурнинг пайдо бўлишига олиб келган. Ўтмишда табиблар қон инсоннинг ҳаётий қобилиятини оширади, деган мақсадда кексаларда ва руҳий касалликларни даволашда йндан фойдаланишган. Австралиянинг баъзи қабилалари орасида эса беморни қон ичириб даволаш усули кенг тарқалган экан. Ўрта асрларда яшаган венгер графиняси Батория олтин ваннани ёш, навқирон йигит-қизларнинг қони билан тўлдириб чўмилишдек шафқатсиз усул орқали ўз куч-қувватини тиклашга интилган. Маршал Жюл де Левал «абадий ёшлик» элексирини тайёрлаш учун бола ва аёллардан бир қанчасини ўлдирганида, бу ғаразли нияти аҳоли ўртасида қаҳру ғазабга учраб, қатл қилинганди.\nҚоннинг инсон саломатлигидаги ўрнини Ибн Сино жуда яхши билганлигини юқоридаги мисрадан англаш қийин эмас. Ғарб эса илк бор 1628 йили инглиз олими Вилям Гарвей бундай тадқиқотга қўл урди. У қон айланиш системасининг кашф этилиши, яъни, қоннинг юракдан чиқиб, артерия қон томирлари бўйлаб ҳаракат қилиши, сўнгра вена қон томирларига ўтишини исботлагандан сўнг унинг ўзига хос сирларини бошқача жиҳатдан кенг ўрганиш даври бошланди.\nҚон — алоҳида суюқ тўқима бўлиб, бу тўқима томирларда доимий ҳаракатланади. Қоннинг суюқ қисми плазма (55 фоиз) ва ҳужайрали қисми қон таначалари (45 фоиз)дан иборат. Қон плазмасининг 90 фоизи сувдир. У витаминлар, ферментлар, тузлар ва моддалар алмашинувининг охирги маҳсулотларидан ташкил топади. Қоннинг шаклий элементлари тиббиётда эритротсит, лейкотсит ва тромботсит деб аталади.\nҲаётбахш суюқлик киши организмида хилма-хил вазифаларни бажаради. У ҳужайраларга кислород етказиб беради ва карбонат ангидрид газини олиб кетади, нафас, сув-туз алмашинуви, кислота-ишқор мувозанатида иштирок этади. Қон организмни зарарли моддалар ва ёт жисмлардан ҳимоя қилади, инсоннинг тана ҳароратини доимо бир меъёрда сақлашда у муҳим аҳамиятга эга.\nҲар биримиз тана вазнининг ўн учдан бир қисмига тўғри келадиган миқдордаги қонга эгамиз. Эркакларда ўртача 5,5 литр, аёлларда эса 4,5 литр қон бор. Қоннинг ранги ундаги оксигемоглобин миқдорига боғлиқ бўлиб, артериал қон оч қизил, веноз қон эса тўқ қизил рангдадир.\nЭритротситларни оддий тилда қизил таначалар, деб аташади, сабаби улар қонга қизил ранг бериб туради. Чақалоқларда эритротситлар миқдори кўпроқ, катталарда камроқ. Аёлларда эритротситлар сони ҳайз кўриш сабабли ўзгариб туради. Кўп сув ичиш қондаги эритротситларни камроқ суюлтиради, ҳаддан ташқари кўп терлаш, шунингдек, сувсираш қоннинг қуюқлашишига ва 1 мм. куб қондаги эритротситлар сонининг ортишига олиб келади.\nГемоглобин нормадаги эритротситлар таркибининг 95 фоизга яқинини эгаллайди. Унинг миқдори касбга алоқадор шароитлар, овқатланиш, метереологик омилларга қараб ўзгариб туради. Масалан, тоғликларда гемоглобин миқдори текисликда яшовчи аҳолига қараганда юқорироқ юради. Соғлом кишининг 1 мм. куб қонида 4,5 — 5,5 млн. та эритротсит оқади. Улар 120 кунга қадар яшайди.\nБуюк гематолог академик И.А.Кассирский эритротситлар тўғрисида: «Танадаги доимий хизматда юрган эритротситлар 25 триллионни ташкил қилади. Ҳар куни нобуд бўлганлари ўрнига қон ҳосил қилувчи тўқима томонидан янги 300 миллиард эритротсит етиштириб берилади. Киши танасидаги эритротситлардан ясалган устун эса 62 000 километрга етади», — дея таъриф беради.\nЛейкотситлар эса ядроли ҳужайралардир. Уларнинг оқ қон таначалари деб аталишига сабаб, рангсиз бўлиб кўринади. Оқ қон таначаларининг 1 мм. куб қонда 4 — 9 минг тага тенглиги меъёрий ҳол ҳисобланади.\nЛейкотситлар сони физиологик шароитда ўзгариб туриши мумкин. Масалан, овқат ейилгандан кейин ёки жисмоний иш бажарилганда, улар сони анча ортади. Лейкотситлар — инсон танасининг ўзига хос «митти посбонлари» бўлиб, фаол ҳаракат қилиши, қон томирларидан тўқималарга ўтиш қобилиятига эгалиги туфайли организмдаги турли микроб ва ёт моддаларни ютиб, ҳазм қилиб туради. Тиббиёт амалиётида ҳар бир кишининг қон гуруҳи аниқланади. Ирқи, жинси, миллати, яшаш ҳудуди ва ёшидан қатъи назар, ҳар бир кишининг қон гуруҳи унинг индивидуал биологик хусусияти ҳисобланади, бу хусусият она қорнидаги ривожланиш давридаёқ шакллана бошлайди ва бутун ҳаёти давомида ўзгармайди.\nОлимлар касалликларнинг келиб чиқиши қон гуруҳлари билан боғлиқлигини ҳам ўрганишган. Улар биринчи гуруҳга мансуб кишиларда кўпроқ ошқозон-ичак, бронхиал астма, иккинчи, учинчи, тўртинчи гуруҳли кишиларда эса кўпроқ қандли диабет, юрак-қон томири ва ўсма касалликлари учрашини аниқлашган. Япон олимлари ҳаттоки қон гуруҳига қараб кишилар феъл-атворини билиш мумкинлигини айтадилар. Бунга кўра, ҳаётда қатъий ва садоқатли кишилар биринчи гуруҳга мансубдирлар. Изтиробга кўпроқ берилувчилар эса иккинчи гуруҳга киришар экан. Кейингилар эса ижодкор, изланувчан, орзумандлиги билан ажралиб турувчи кишилардир.\nИнсон ҳаётида қон тизими касалликларига чалиниш эҳтимоли ҳам учраб туради. Бунинг сабаблари турли-туман бўлиши мумкин. Чунончи, анемия, яъни камқонлик ҳолатида қизил қон таначалари ёки улардаги гемоглобин миқдорининг камайиши тушунилади. Камқонликнинг келиб чиқишига ўткир ва сурункали қон йўқотишлар, темир ва витаминлар етишмовчилиги, ошқозон-ичак тизими, буйрак, нурланиш, ўсма касалликлари сабаб бўлиши мумкин. Барча турдаги камқонликнинг умумий аломатлари тери рангининг оқариб кетиши, дармонсизлик, тез чарчаш, бош оғриғи, бош айланиши, кўз олдининг қоронғилашуви, ҳансираш, юракнинг тез уриб кетишида кузатилади.\nҲатто бу ҳақда буюк ҳаким Абу Али ибн Синонинг шундай сатрлари бор:\nҒолиб келар хилтлар аро чун қон агар,\nУйқу ҳамда бош оғриғи ҳаддан ошар.\nТомир йўғон, қизғиш бўлур аксар вақти,\nЧетга чиқур билсанг тафаккур қуввати.\nОғир сезур бош ўзини, севги заиф,\nЛанжлик бўлур, ҳаддан нари тафти ошиб.\nКурак суяк вазмин эрур, кўп эсноғи,\nАксарият оғирлашур қўл-оёғи…\nҚоннинг турли хусусиятларини ўрганган олимлар унинг ҳаётбахш хоссасини ҳам кашф этишди, яъни, турли сабабларга кўра камқонликка дучор бўлган кишига қон қуйиш бемор ҳаётини тиклашга, унинг соғайишига замин яратади. Биринчи бор 1667 йили Франтсияда бемор венасига қон қуйиш ўтказилган. 1819 йилда инглиз шифокори Бландел одамдан одамга қон қуйган. Россияда эса 1832 йили акушер Г.Фолф томонидан туғруқ пайтида кўп қон йўқотган аёлга унинг эридан олинган қон қуйилган.\nҲозирги пайтда деярли барча йирик жарроҳлик операциялари қон ёки қон ўрнини босадиган суюқликлар қуйилмасдан бажарилмайди. Қуйилган қон бемор жароҳат олганда, яраланганда, оператив муолажа олган пайтида йўқотган қоннинг ўрнини қоплайди, қон ва унинг ўрнини босадиган суюқликлар организмни озиқлантиради, беморнинг инфектсияларга қарши курашишини енгиллаштиради, қувватини оширади, қон босими, моддалар алмашинуви, нафас олиш функтсиясини нормаллаштиради.\nБеморга ҳаёт бахш этувчи бу неъматнинг қирралари ҳақида узоқ гапириш мумкин. Танада ўз вазифасини бекаму кўст адо этадиган суюқлик инсон саломатлигини асрашда муҳим аҳамиятга эга. Қони тоза, танаси соғлом, қалби инсоний хислатга тўлиқ кишилар операция столига ётқизилган ёхуд автомобил ҳалокатига учраган, умуман, қонга эҳтиёж сезган мушкул аҳволдаги яқинига ёки етти ёт бегонага ҳам донорлик қилишади. Уларга шифохона томонидан тегишли миқдорда пул тўланади. Мўъжизакор хислатга эга «шарбат» — қон ҳар бир инсонга умри давомида рисоладагидек хизмат қилсин.\nТошкент тиббиёт академияси катта ўқитувчиси\n← Аввалги Аввалги Оссурия кабутари\nКейинги → Кейинги: Султонмурод Олим. Бобур: Шоир кўнгли ва шоҳ сиёсати


UzReport телеканалида АПЛ ўйинлари ўзбек тилида шарҳланиши йўлга қўйилади\n18:34 / 31.03.2016\nЖорий ҳафтадан бошлаб UzReport телеканалида Англия премьер-лигаси ўйинлари ўзбек тилида ҳам шарҳлаб борилиши бошланади. Бу ҳақда uzreport.uz сайтида хабар берилган.\n"Хабарингиз бор, телеканал орқали шанба ва якшанба кунлари АПЛдан ўрин олган бир қатор ўйинлар "жонли" эфирда намойиш қилиб келинмоқда.\nТелеканал аудиториясининг кенглигини ва кўплаб томошабинларнинг талаб ва истакларини инобатга олган ҳолда, шу ҳафтадан бошлаб Премер-лига ўйинлари ўзбек тилида ҳам шарҳланади.\nЖумладан, 2 апрель куни Тошкент вақти билан соат 19:00да "Emireyts" стадионида "Арсенал" клуби "Уотфорд"га қарши майдонга тушади. Мазкур ўйинни Даврон Файзиев ва Ёқубжон Бобожонов биргаликда шарҳлаб боришади.\nШу куни соат 21:30да эса "Enfild" ўйингоҳида "Ливерпуль" клуби "Тоттенҳэм" билан баҳслашади. Бу учрашувни Жасурбек Ғайбуллаев ва Отабек Жўраев рус тилида шарҳлашади.\n3 апрель куни эса соат 17:30да "Лестер" клуби "Саутҳемптон" билан куч синашади. Шу куни кечки соат 20:00да эса "Old Trafford"да "Манчестер Юнайтед" жамоаси "Эвертон"га қарши ўйин ўтказади. "Лестер" - "Саутҳемптон"ни Ғайбуллаев -Жўраев жуфтлиги шарҳлаб борса, "МЮ" - "Эвертон" ўйинини Файзиев ва Бобожонов шарҳлашади.\nТез орада рус ва ўзбек тилидаги шарҳлар борасида сизни яна бир ажойиб сюрприз кутиб турибди. Бу ҳақида вақти келса маълум қиламиз", дейилади хабарда.\nБундан олдинроқ, ЎзМТРКнинг «Спорт» телеканалида фаолият кўрсатиб келган шарҳловчи Даврон Файзиев UzReport телеканалида иш бошлагани ҳақида хабар берилганди.


Тадқиқотчиларнинг айтишича, дарахтлар ҳароратни пасайтиришга ёрдам беради\n27 Iyul 20:08 / Published in Иқтисодиёт\nҲар бир дарахт иссиқ ҳавода ҳароратни пасайтириш учун муҳимдир\nШаҳарда иссиқлик пайтида дарахтлар ҳароратни пасайтириш учун жуда муҳимдир. Америка университети олимлари шундай хулосага келишди. Улар аждодларимиз қадимдан билган нарсаларни илмий жиҳатдан тасдиқладилар.\n«Дарахт экиш учун жуда кўп яхши сабаблар бор, аммо бизнинг тадқиқотларимиз шуни кўрсатадики, биз шаҳарлардаги иссиқликни юмшатишдаги алоҳида дарахтларнинг ролини камситмаслигимиз керак. Шаҳарсозлар, ҳатто битта дарахт экиш учун ҳам шаҳар шароитида кўп бўлган кичик жойлардан фойдаланишлари мумкин”, — деди атроф-муҳит бўйича олим, Америка Университетидан Майкл Алонзо.\nБир кун ва туннинг иссиқ кунлари давомида тадқиқотчилар Вашингтон бўйлаб ҳар хил шароитларда ҳаво ҳароратининг 70 мингдан ортиқ кўрсаткичларини йиғдилар.\nДарахтларсиз кўчалар билан таққослаганда, кечқурун улар бўлган жойлар салқинроқ эди — масалан, боғлар яқинидаги ҳарорат шаҳарнинг ўртача ҳароратидан 1,8 даража паст эди.\nБироқ, совутиш эффектини ҳатто битта дарахтдан ҳам олиш мумкин. Албатта, кун давомида сиз ёлғиз дарахтнинг ёнида ўзингизни энгилроқ ҳис қиласиз, лекин 18-19 соатга яқинлашасиз ва айниқса қуёш ботганидан кейин.\nМайдоннинг камида ярмини дарахтлар сояси қоплаган ҳудудларда ҳаво ҳарорати нисбатан кам дарахт бўлган жойларга қараганда 1,4 даража пастроқ бўлган (тадқиқотчилар таъкидлаганидек, майдоннинг тахминан 20%). Бундай жойлар, ўз навбатида, деярли дарахтлар бўлмаган жойларга қараганда совуқроқ эди.\nКундузи 14 метрли соя соладиган баландлиги 15 метр бўлган битта дарахт кечгача 56 метр сояни беради. Аслида бу шуни англатадики, кун охирига келиб, оз сонли дарахтлар кун бўйи жуда катта парк каби бир хил ҳудудни қуёшдан яшириши мумкин эди.\nОлимлар якка тартибдаги дарахтларни экиш шаҳар шароитида ҳарорат кўтарилишига қарши кураш стратегиясининг бир қисми сифатида қаралиши керак деган хулосага келишди.\nИссиқликка қарши курашиш учун энг яхши дарахтлар энг кўп сояни таъминлайдиган эман, чинор ва илм дарахтлари ҳисобланади. Бундан ташқари, нуқта нафақат қуёш нурларининг тўғридан-тўғри тўсқинлик қилишида, балки транспирацияда ҳам — сувни барглар орқали буғланиш жараёнида.\nАввалроқ Тошкентда қурилган сон-саноқсиз қурилиш лойиҳалари биринчи навбатда табиатни, хусусан, кўп йиллик дарахтларни йуқ қилишга олиб келиши ҳақида хабар берилган эди. Ҳар йили минглаб ишчилар томонидан миллиардлаб доллар маблағ эвазига экилган кўчатларнинг аксарияти ёзгача қурийди.\nTagged under: ЁҒОЧ, ПАСАЙИШ, ТАДҚИҚОТЧИ, ҲАВО, ҲАРОРАТ\nЎзбекистон Республикаси Марказий банки янги валюта курсларини эълон қилди\nМарказий Осиё мамлакатлари орасида иқтисодий очиқлик бўйича Ўзбекистон етакчи бўлиб ҳисобланади.


Шанба, 06 Ноябр\nНавбатдаги дербига ҳар икки Манчестер клублари ўзига яраша босим билан етиб келмоқдалар. «Юнайтед»даги босим деярли мураббий истеъфоси даражасида – Сульшерга уч ўйинга имконият беришганди. Сафардаги икки оғир учрашувда «қизиллар” мағлубиятга учрамаган бўлсалар-да, Бергамодаги ўйин жамоа атрофидаги салбий фикрларни янгилаб юборди. Сўнгги дақиқаларда мағлубиятдан қутулиб қолган Сульшер жамоаси бунинг устига Рафаэль Варанни 3-4 ҳафтага йўқотди. Вазиятни уч марказий ҳимоячи билан ўнглашга уринаётган мураббийда Варандан ташқари, Линделёфнинг ҳам ҳолати ҳали аниқ эмас. Норвегиялик мутахассис дербида қайси жамоа биринчи рақамда ўйнаб, ташаббусга эга бўлса, имконият каттароқ бўлиши ҳақида айтди. Ростан ҳам, ҳимоядаги бу йўқотишлар «Юнайтед»га бошқа имконият қолдирмаяпти. Тўқсон дақиқа ҳимояланиб «Сити»дан гол ўтказмаслик учун жамоа жуда яхши формада бўлиши керак.\nПеп Гвардиола шогирдларида ҳам босим катта. Чемпионлик учун асосий даъвогар сифатида тилга олинаётган «Манчестер Сити» кутилмаганда ўз майдонида «Кристал Пэлас»га имконияти бой бериб қўйди ва «Челси»дан 5 очкога ортди қолмоқда. Бу ҳафта «Бёрнли”ни қабул қиладиган «Челси» агар «Сити» ғалаба қозона олмаса, ўртадаги фарқни янада ошириши мумкин. Бундай шартларда курашиш эса, албатта осон бўлмайди. Бу жиҳатдан «Сити» нима қилиб бўлса ҳам, ғалаба ҳақида ўйлайди. Тахмин қилиш мумкинки, ўтган йилдаги каби, ҳар икки жамоа рози бўладиган нурсиз дуранг бўлмайди.\nАммо айнан «Фрайбург»ни «Бавария» имтиҳонида кузатиш чинданам қизиқ бўлади. Жамоа Бундеслигада мағлубият нималигини билмаган ягона жамоа ҳисобланади. Умуман ушбу мавсумда нафақат Бундеслига, шунингдек, Германия кубоги ва ҳатто ўртоқлик ўйинларини ҳам қўшганда, Кристиан Штрайх шогирдлари 15 ўйинда бирор марта ҳам ютқазмадилар. «Фрайбург» «Лейпциг» билан дуранг ўйнади, «Вольфсбург» ва «Боруссия» устидан ғалаба қозонди. Чемпионлар Лигасига иштирокчиларига қарши бу ижобий натижалар албатта, Мюнхендаги ўйинда ҳам ишонч бағишлашидан умидимиз бор. Ўзаро ўйинларда «Фрайбург»нинг натижалари яхши эмас – охирги 20 ўйинда атиги бир ғалаба холос. Аммо ўтган мавсумдаги сўнгги учрашув 2:2 ҳисобида жанговор дуранг билан якунланганини ҳам эътироф этиш лозим. «Фрайбург»га ёрдам бериши мумкин бўлган яна бир жиҳат шуки, мюнхенликлар ҳафта ўртасида Чемпионлар Лигасида «Бенфика»га қарши майдонга тушдилар. «Фрайбург» эса, ушбу учрашувга тайёрланиш учун бир ҳафта вақтга эга бўлди.\n«Лейпциг»нинг пасайиши кутилган эди, зеро Нагельсманнинг кетиши жамоа ўйинида вақтинчалик муаммоларни пайдо қилиши турган гап. Аммо жамоа ўйинида, футболчиларнинг ҳаракатларида у қадар ўзгариш йўқдек, «Лейпциг» худди ўтган йилдаги каби юқори савияли футбол кўрсатишда давом этмоқда. Асосий муаммо эса, вазиятлардан фойдаланиш ва керак бўлганда керакли ҳисобни сақлаб қолишдаги ўқувсизликда кўринмоқда. «Лейпциг» ЕЧЛ даги 4 ўйиннинг 3 тасида ҳисобда олдинда бораётганди ва бу шунчаки, кутилмаган голлар ҳисобига эмас, айнан рақибдан устунлик эвазига содир бўлаётганди. Лекин якунда атиги 1 очко билан сўнгги ўйинни эгаллаб турибди. Бундеслигада ҳам бундай ўйинлар талайгина. Ўтган ҳафта «Айнтрахт»га қарши ўйинда ғалаба 90-дақиқада қўлдан чиқарилди. Ундан олдинги сафар ўйинида ҳам дуранг қайд этилган ва ўшанда «Фрайбург» ҳисобни тенглаштирганди. Хулоса қилганда, «Лейпциг» ўйинида қандайдир енгиллик кузатилмоқда ва майдонда кўрсатилаётган ўйин керакли натижага мос келмаяпти.\n«Эвертон» сўнгги пайтларда ёмон натижалар кўрсатаётган бўлса-да, хавфли рақиб. Мавсум бошида Кальверт-Льюин, Ришарлисон каби етакчиларсиз ҳаракат қилса-да, уларсиз ҳам ўйнашни ўрганиб олди, ҳатто «Олд Траффорд»да очколик бўлди. Лекин Абдулай Дукуресиз ўйнаш янаям қийинроқ экан. Франциялик яримҳимоячи жароҳатлангач, «Уотфорд» ва «Вулверҳэмптон»га қарши ўйинларда мағлубият қайд этилди. «Вест Ҳэм»га қарши ўйинни ҳам қўшсак, Бенитес шогирдлари қаторасига уч ўйиндан бери ютқазмоқдалар. Бундай ҳолатда, албатта, айниқса, ўз майдонида «Эвертон” яхши қаршилик кўрсата олади. Ўтган мавсумни эсласак ҳам, «Эвертон» «Тоттенҳэм»га қарши ўйинларни ишончли ўтказган – Ливерпулда дуранг ва сафарда ғалаба. Бундан ташқари, Англия кубоги ўйинида ҳам 5:4 ҳисобида «Эвертон»нинг қўли баланд келганди.\nБундан ташқари, «Тоттенҳэм» пайшанба оқшомида еврокубок ўйинида «Витесс»га қарши майдонга тушганини ҳам эътиборга олиш керак. Конте илк ўйини бўлгани учун ротация қилиб ўтирмади ва асосий таркибни синаб кўрди. Катта эҳтимол билан худди шу футболчилар «Эвертон”га қарши ҳам ҳаракат қиладилар.\nАммо бу сафар осон бўлмаслиги тайин. Зеро Мойес жамоаси ўтган йилги графикда очко олишда давом этиб, ҳозирда кучли тўртликда боряпти. Бу ўйиндаги ғалаба «Вест Ҳэм»га «Ливерпуль»ни қувиб ўтишни таъминлайди ҳатто. Лекин тан олиш керак – «Ливерпуль” »ҳозирда нафақат Англияда, балки Европада энг яхши жамоалардан бири бўлиб турибди ва 25 ўйиндан бери барча мусобақаларда мағлубият нималигини билмаяпти. Бунинг устига «Вест Ҳэм» ҳам куни кеча, сафарда Европа Лигаси доирасидаги «Генк»ка қарши майдонга тушди. Ушбу ўйинда Антонио ҳам, Райс ҳам, Крессуэл ҳам, умуман бир қатор асосий таркиб ўйинчилари ҳаракат қилдилар.\n«Рома»га қарши ғалабали ўйинда Тео Эрнандес иккинчи сариқ карточка учун майдондан четлатилганди ва у дисквалификация туфайли,шерикларига ёрдам бера олмайди. Ребич ва Кастильехонинг қайтиши шу кунларга мўлжалланган эди, аммо тўлиқ формага қайтиш вақт талаб қилади ва бу ўйинлар уларнинг тайёр бўлиши имконсиз. «Интер» сафида эса, йўқотишлар йўқ.\nШу ўринда охирги 7 Милан дербисининг 6 тасида «Интер»нинг қўли баланд келганини таъкилдлаш жоиз. Ўтган мавсумдаги сўнгги тўқнашувда «кўк-қоралар» 3:0 ҳисобида йирик ғалабага эришгандилар.\n7 ноябрь. Венеция – РОМА (16:30), АРСЕНАЛ – Уотфорд (19:00), Валенсия – АТЛЕТИКО (20:15), ЛАЦИО – Салернитана (22:00),\nМанчестер Сити Ливерпуль Милан дерби Конте Мойес ҳафта ўйинлари


АХБОРИЙЛАР - 1) имомийларнинг диний-ҳуқуқ тизимидаги оқимлардан бири. 10-а.да шаклланган. Унинг тарафдорлари Ахбор ривоятларини фиқҳнинг асосий манбаи деб ҳисоблайди. А. имомийларнинг яна бир ҳуқуқий оқими бўлган усулийга қараганда камроқ тарқалган. 2) Хабар - ахбор жанрида ижод қилган ўрта аср араб тарихчилари.


Касбидаги намунали мактаб ўқитувчилари уч ойдан бери маошсиз қолмоқда\nҚашқадарё вилояти Касби туманида жойлашган 13-умумтаълим мактабининг 70 нафар ўқитувчиси уч ойдан буён маошсиз қолмоқда. Бу ҳақда Озодликка шикоят мактуби ёзган ўқитувчиларга кўра, ўқитувчилар янги йилни маошсиз қарши олган. Озодлик билан суҳбатда мактаб директори бу хабарни рад қилди.\nКасби туманидаги 13-умумтаълим мактабининг бир гуруҳ ўқитувчиси томонидан ëзилиб¸ Озодлик электрон почтасига жўнатилган мактуб матни мана бундай:\n“Салом Озодлик радиоси, илтимос ёрдам беринг. Биз Касби туманидаги 13-ўрта мактаб ўқитувчиларимиз. Мана 3 ойдирки ойлик ололмадик. Молияга сўраб борсак, сизларнинг ойликларингиз ҳаммаси узиб бўлинган, дейишди. Мактабдан сўрадик. Директоримиз ҳамма пулларни ўзлаштирган экан. Бўлмаса иккита янги машина, битта дўкон ва битта янги коттеж қайси пулга олинади? Мактабимизда 70 дан ортиқ ўқитувчи бор. Бир миллиондан ҳам кўп ойлик оладиганлар бор. Энди ҳисоблаб кўринг. МХХга ёзмоқчи бўлдик, қарангки кўпчилик қўрқди. Пул сўраб иддао қилганларни кўпи ишдан кетди ёки ҳар куни синфи текширишга қўйилаяпти. Илтимос ёрдам беринг”, деб ёзилади мактубда.\nМактубга бир неча нафар ўқитувчи ўз исми-шарифи билан имзо чеккан¸ аммо хавфсизлик нуқтаи назаридан Озодлик улар исмларини ошкор қилмасликни маъқул топди.\nКасби туманидаги 13-умумтаълим мактаби директори Нажим Боқиев ўқитувчилар мактубида айтилган иддаоларини қисман тасдиқлади. Директорнинг айтишича, ўқитувчилар айни кунларда декабрь ойи маошини олмоқда:\n- Уй ойдан буён маош олишолмаётгани нотўғри. Сал кечикаяпти. Мана бугун декабрь ойининг маоши тушди, ҳозир шуни олишаяпти. Ҳозир бир ўқитувчи келиб айтди, пластикка тушибди, деб. Янги йилда маошсиз қолишгани йўқ, деди Нажим Боқиев.\nМактаб директори шикоят мактубида ёзилган “директор ўқитувчилар маошини ўзлаштириб юбораётгани” унинг шахсиятига оғир ботганини айтар экан, ўз янги машинаси ва уйларининг бу вазиятга умуман дахли йўқлигини таъкидлади:\n- Мен ўзим мактабга яқинда иш бошладим, аввал бошқа ерда ишлардим. Тадбиркорлигим бор мени, икки ўғлим тадбиркор. Мактабда жуда қаттиқўлман, тўғри. Ишни талаб қиламан. Айтганман мен, пулингни олаяпсанми ишни ҳам қойиллатиб қўй, деб. Давлатнинг талабини жойига қўядиган одамман, деди мактаб директори Нажим Боқиев.\nЎзбекистонда нақд пул тақчиллиги боис, бюджет ташкилотларининг ўқитувчи, шифокор, ишчи-хизматчиларнинг ойлик иш ҳақлари кечиктириб берилиши сурункали кузатилаëтган муаммога айланган.\nЯнги йил арафасида Жиззах вилояти Дўстлик дон маҳсулотлари очиқ акциядорлик жамияти ишчиларининг беш ойдан буён маошсиз ишлаётгани ҳақидаги Озодлик хабаридан сўнг ишчилар маош билан таъминланган эди.\nЎтган йил ноябрь ойи бошида Хива шаҳар газ таъминоти идораси ишчилари уч ойдан буён маошсиз қолишаётгани ҳақида шикоят қилган эди.\n2013 йилнинг 30 октябрь куни Озодликка мактуб йўллаган бир гуруҳ андижонликлар ҳокимият тазйиғи билан пахтага чиқарилган ўқитувчиларнинг бир неча ойдан бери маошсиз қолганини билдирган эди.


Лукашенко ҳибсдаги мухолифат вакиллари билан учрашув ўтказди - Daryo\n09:43, 11.10.2020 28025\nЛукашенко ҳибсдаги мухолифат вакиллари билан учрашув ўтказди\nБеларусь президенти Александр Лукашенко 10 октябрь куни Давлат хавфсизлик қўмитаси тергов ҳибсхонасида Мувофиқлаштирувчи кенгаш ва мухолифатнинг қўшма штабининг ҳибсга олинган вакиллари билан учрашди, деб хабар бермоқда «Пул первого» Telegram каналига таяниб «Интерфакс».\nУ ерда президент қамоқдаги мухолифат вакиллар билан тўрт ярим соат давомида суҳбатлашди. Президентнинг мақсади барчанинг фикрларини тинглаш экани таъкидланган.\nСуҳбат мазмуни иштирокчилар томонидан сир тутилган. Вазиятдан хабардор «Пул первого» Telegram канали Лукашенконинг фақат «Кўчада конституцияни ёзолмайсиз» деган сўзларини келтирган.\nМаълум қилинишича, учрашувда, бўлиб ўтган сайловларда президентликка даъвогар Виктор Бабарико ва унинг ўғли Эдуард, Конституциявий суд президиумининг аъзоси Лилия Власова, Бабариконинг штаб-квартираси координатори Юрий Воскресенский иштирок этган.\nМухолифат Беларусда янги сайловлар ўтказиш ва конституциявий ислоҳотларни талаб қилмоқда.\nСобиқ президентликка номзод Светлана Тихановскаянинг тарафдорлари 18 август куни янги сайловлар ўтказиш орқали мамлакатда ҳокимиятни транзит қилиш мақсадида Мувофиқлаштирувчи кенгаш тузди. Беларусь бош прокурори Александр Конюкнинг таъкидлашича, Мухолифат Мувофиқлаштириш кенгаши фаолияти конституцияга қарши ва ҳокимиятни қўлга олишга қаратилган.\nКенгашнинг ташкил этилиши муносабати билан Жиноят кодексининг 361-моддаси билан жиноят иши қўзғатилиб, унинг доирасида Мувофиқлаштирувчи кенгашнинг бир нечта вакиллари ҳибсга олинган.\n11:16, 24.09.2020 141291\n22:12, 09.10.2020 94242\n05:06 Бугун 840\n02:05 Бугун 10883\n01:58 Бугун 11647\n01:46 Бугун 6730\n15:16, 18.04.2021 96620\n22:15, 17.04.2021 92639\n10:34, 18.04.2021 74608


Замонавий спорт мактаби ва маданият уйи барпо этиляпти\nЯнгийўл тумани ҳокими У.Ялгашев қурилиши давом этаётган иншоотлар билан танишди.\nЖумладан, “Халқобод” маҳалласидаги Болалар ва ўсмирлар спорт мактабининг қурилиш ва жорий таъмирлаш ишлари билан яқиндан танишди.\nҲозирда бу масканда спорт залининг қурилиш устунлари ўрнатилмоқда. Хоналар, йўлаклар, ювиниш, кийиниш хоналарида ишлар олиб бориляпти. Мактабнинг ташқи майдонини темир панжаралар билан ўраш ишлари давом этяпти.\nШундан сўнг, маҳалладаги маданият уйининг ҳам таъмирлаш ва жиҳозлаш жараёнларини кўздан кечирди.\nБолалар ва ўсмирлар спорт мактаби ҳамда маданият уйининг замонавий кўринишдаги мажмуага эга бўлиши учун мутахассисларга туман ҳокими топшириқ ва тавсияларини берди.


Клозим | medu.uz - Дорилар ҳақида маълумотлар ўзбек тилида\nHome Йўриқномалар Клозим\nПрепаратнинг савдо номи: Клозим\nТаъсир этувчи моддалар (ХПН): дицикломин гидрохлориди, симетикон\nфаол моддалар: дицикломин гидрохлориди – 10 мг; 30% ли симетикон эмульсияси – 142,45 мг, бу 40 мг симетиконга эквивалент.\nёрдамчи моддалар: Аравия камеди, натрий бензоати, неомалт, 70% ли сорбитол эритмаси, бронопол, бўёвчи (сариқ сансет FCF), ширин апельсин таъми, тозаланган сув, тулсион-335, ялпиз таъми 7531, натрий цитрати, метилпарабен, пропилпарабен, пропиленгликоль, полисорбат 80.\nТаърифи: тўқ сариқ рангли, ароматлаштирилган суспензия.\nФармакотерапевтик гуруҳи: меъда-ичак йўлларини функционал бузилишларини даволаш учун қўлланадиган препаратлар.\nАТХ коди: А03АА07.\nКлозим – дицикломин ва симетиконнинг мажмуаси бўлиб, спазмолитик таъсир кўрсатади. Дицикломин иккита механизм ёрдамида меъда-ичак йўлларининг силлиқ мушаклари спазмини бартараф қилади: кучсиз антихолинергик таъсири билан бирга силлиқ мушакларни бевосита бўшаштирувчи таъсир кўрсатади. Натижада меъда ва ичакни қисқариш хусусияти пасаяди.\nСиметикон меъда ва ичакда ортиқча газни тўпланиши оқибатидаги оғриқни енгиллаштириш учун ишлатилади.\nПерорал қабул қилинганидан сўнг тез сўрилиб, 60-90 минут давомида максимал концентрацияга эришади. Асосан сийдик билан (дозанинг 79,5%) чиқарилади. Камроқ даражада (8,4%) аҳлат билан чиқарилади. Ўртача ярим чиқарилиш даври тахминан 1,8 соатни ташкил этади. 20 мг доза қабул қилинганида ўртача тақсимланиш ҳажми тахминан 3,65 л/кг ни ташкил этади, бу тўқималарда кенг тақсимланишидан далолат беради.\nИчакнинг таъсирланиш синдроми, метеоризм, ичак спазмлари ва санчиқларда қўлланади.\n6 ойликдан 1 ёшгача бўлган чақалоқлар: 0,5 мл дан суткада уч-тўрт марта қабул қилинади.\n1 ёшдан 2 ёшгача бўлган болалар: 1-5 мл дан суткада уч-тўрт марта қабул қилинади.\n2 ёшдан 12 ёшгача бўлган болалар: 10 мл дан суткада уч-тўрт марта қабул қилинади.\nПрепаратни овқатланишдан 15 минут олдин қабул қилиш керак.\nНожўя самаралар енгил намоён бўлади. Кўнгил айниши, қусиш, бош айланиши ва ёпиқ бурчакли глаукома бўлиши мумкин.\nМиастения, ичак тутилиши, пилорик стеноз, токсик мегаколон. 6 ойликкача бўлган болалар. Дицикломин ва симетиконга ўта юқори сезувчанликда препаратни қўллаш мумкин эмас.\nАмоксапинни Клозим билан бир вақтда юбориш антихолинергик самарасини камайтириши мумкин. Меъда-ичак йўллари орқали сўрилишини ингибиция бўлиши орқали хлорпромазиннинг даражаси камаяди. Донепезил холинергик самараларни оширади, дицикломин эса камайтиради.\nАвтоном нейропатияси бўлган пациентларга, жигар ёки буйрак касалликларида, гипертонияда препаратни эҳтиёткорлик билан қўллаш керак. Буюришдан олдин тахикардиянинг ҳар қандай белгиларини текшириш керак. Тавсия этилган дозадан оширилмасин.\nДозани ошириб юборилиши белгилари ва симптомлари бош оғриғи, кўнгил айниши, қусиш, кўришни хиралашиши, қорачиқларни кенгайиши, терини қуриши, бош айланиши, оғизни қуриши, ютишни қийинлашиши ва марказий нерв тизимини стимуляцияси билан намоён бўлади.\nПрепарат 10 мл дан жигарранг рангли шиша флаконда ўлчов қалпоқчаси ва тиббиётда қўллаш бўйича йўриқномаси билан бирга картон қутига жойланган.\nҚуруқ, қоронғи ва салқин жойда, 25оС дан юқори бўлмаган ҳароратда сақлансин.


21:01 / 16.10.2018 2274 pdf Ўқиш режими + -\nШу нарсани унутмаслик керакки, Исломда кишиларнинг никоҳда бўлган ҳолда ҳаёт кечиришлари афзал саналади. Аллоҳ таолонинг бандаларига қилган амри ҳам шу: бу дунёда инсонлар оила қуриб, никоҳда яшасинлар, жинсий майлларини пок йўл билан қондирсинлар. Мусулмонлар мана шу илоҳий кўрсатмага ҳамиша қатъий амал қилганлар.\nБаъзи бир гуруҳлар ва динларда уйланмай, никоҳда бўлмай юриш афзал ҳисобланади. Шунинг учун ҳам ўша тоифаларнинг иши авжига чиққан даврларда уларнинг ўлкаларида аҳоли сони қисқариб кетган. Одамлар ўша динни маҳкам тутишга ҳаракат қилишлари оқибатида оила қуриш, бола-чақа орттиришдан бош торта бошлаганлар. Лекин инсон табиатига зид бўлган бу иш узоққа бормаслиги аниқ.\nДарҳақиқат, шундай ҳам бўлди. Кишилар мазкур динга қарши бош кўтардилар. Дин фақат ибодатхонада бўлиши керак, бошқа нарсаларга аралашмасин, деган даъво билан чиқдилар ва бу талабларига эришдилар ҳам. Оқибатда ҳаётнинг ҳамма соҳаларида янгича йўналиш пайдо бўлди. Жумладан, эркак-аёлларнинг орасидаги муносабатларда ҳам.\nМазкур диндан ўч олиш учун ҳаракат қилаётган кишилар қасдма-қасдига ҳар бир ишда унинг тескарисини қилишга уринар эдилар. Улар жинсий ҳаётда кўплаб тазйиқларга учраганликлари учун, жинсий ҳурриятга даъват қила бошладилар. Зинони ҳамма фахр деб биладиган даражага етди. Оила қуриш, никоҳда бўлиш «қолоқлик, эскилик сарқитига берилиш» деб баҳоланадиган бўлди.\nОхир-оқибат кишилар бошига кўплаб мусийбатлар ёғилди – турли касалликлар тарқалди, оила низоми бузилди. Бунинг натижасида ижтимоий алоқалар заифлашди, турли муаммолар келиб чиқа бошлади. Хуллас, инсоният катта зарар кўрди ва кўрмоқда.\nАна ўша муаммо ва мусибатларни кўриб, биз, мусулмонлар бахтли кишилар эканимизни тушуниб етмоғимиз лозим. Бошқа халқлар оилавий ҳаётни қандай қуришни билмай сарсон бўлиб турган бир пайтда бизнинг динимиз бизларни энг саодатли оила низоми билан таъминлаб қўйган. Биз фақат бор, тайёр нарсани ўрганиб, амал қилсак бўлди.\nАввал ҳам айтиб ўтилганидек, Ислом никоҳ робитасини инсоний алоқалар ичидаги энг муқаддас робитага айлантирган. Чунки бу робита Аллоҳ таолонинг амри ила, Пайғамбаримиз соллаллоҳу алайҳи васалламнинг суннатлари ила, мўмин-мусмонларнинг гувоҳлиги ила қуриладиган муқаддас бир алоқадир.\nАллоҳ таоло аввало, инсон ҳаётининг маълум низом асосида, иффат ва поклик асосида, муҳаббат ва севги асосида, ўзаро ишонч ва ҳурмат асосида бўлиши учун никоҳга амр этган. Қолаверса, У Зот инсон ҳаётини турли тартибсизлик ва келишмовчиликлардан, ҳаром-харишдан, ифлосликлардан ва уларнинг оқибатидан келиб чиқадиган бало-офатлардан сақлаш учун ҳам шундай қилган.\nАллоҳ таоло никоҳни Ўзининг барча Пайғамбарларининг суннати қилиб, азиз-авлиёларнинг одатига айлантирган.\nНикоҳ туфайли «оила» деб номланган муҳташам ошён қурилади. Унда эру хотин, улардан дунёга келган ўғил-қизлар, набира-чеваралар бир-бирлари билан муқаддас робита орқали боғланиб яшайдилар. Улар орасидаги қариндошлик алоқалари алоҳида маъно ва мустаҳкамлик касб этади. Шундай йўл билан «оила» номли кичик бир жамият пайдо бўлади. Уларнинг бир-бирлари билан қўшилиши оқибатида эса катта ва мустаҳкам жамият юзага келади.\nИмом Шофеъийдан бошқа ҳамма уламоларимиз никоҳни ибодат деганлар. Улар: «Аллоҳ ва Унинг Расули алайҳиссалом амр қилган иш ибодат бўлади, никоҳ айни шундай ишлардандир», дейишган. «Никоҳ ибодатдир» деб ҳукм чиқарган мужтаҳидларнинг пешволари имом Аъзам Абу Ҳанийфа раҳматуллоҳи алайҳи бўладилар. Албатта, бу гапни айтган азизларимизнинг далиллари бор.\n«Ё Расулаллоҳ! Моли кўплар ажрни олиб қўймоқдалар. Биз намоз ўқиганимиз каби намоз ўқийдилар, биз рўза тутганимиз каби рўза тутадилар ва молларининг ортиқчасини садақа қиладилар», – дейишди.\n«Аллоҳ сизлар учун садақа қиладиган нарса қилиб бермадими?! Албатта, ҳар бир тасбеҳ садақадир, ҳар бир такбир садақадир, ҳар бир ҳамд садақадир, ҳар бир таҳлил садақадир, амри маъруф садақадир, наҳйи мункар садақадир. Бирингизнинг жинсий яқинлиги ҳам садақадир», – дедилар.\n«Ё Расулаллоҳ! Биримиз шаҳватини қондирса, унга бунда ажр бўладими?» – дейишди.\n«Айтинглар-чи, агар у ўшани ҳаромга қўйса, унга гуноҳ бўлармиди? Шунингдек, агар уни ҳалолга қўйса, бу унинг учун ажр бўлади», – дедилар».\nЗино хавфи аниқ бор бўлган вақтдаги никоҳ, ҳатто Ҳаждан ҳам олдинги ўринга қўйилади. Аллоҳ насиб этиб, оила қурган кишилар катта бахтга эришган зотлар ҳисобланадилар.\n«Кимни Аллоҳ солиҳа аёл билан ризқлантирган бўлса, батаҳқиқ, унга динининг ярмига ёрдам берибди. (Энди) иккинчи ярмида Аллоҳга тақво қилсин», – дедилар».\nҲатто, зоҳирий мазҳабдагилар ўз одатларича тушуниб, мўътадил пайтда никоҳ фарз бўлади, дейишган. Лекин ҳамма далилларни яхшилаб ўрганиб чиққан уламолар жумҳури никоҳнинг шаръий ҳукми ҳақида қуйидагиларни айтганлар:\n1. Аллоҳ таоло Қуръони каримнинг бир неча оятларида мўмин-мусмонларни никоҳда бўлишга, уйланишга, оила қуришга амр этган. Ўша оятлардан баъзиларини юқорида ўрганиб ўтдик.\nНикоҳ алоқаси руҳий отифа – кўнгил алоқасидир. Бу алоқа абадий ва бардавом алоқадир. Шунинг учун ҳам бу алоқа муҳаббат, раҳм-шафқат асосида бўлиши лозим. Ҳар бир одам ана шу маъноларни ўзига сингдириб олган ҳолдагина оила қуришга ҳаракат бошлаши керак.\n19:01 / 16.10.2018 1253\n10:12 / 17.10.2018 1216\n2233 19:00 / 31.01.2019\n3096 16:58 / 11.09.2018\nФарзанд доимо ота-онага ширин сўзларни айтиши вожибдир (иккинчи мақола)\nislom.uz middot 68 ndash Фарзанд доимо отаонага ширин сўзларни айтиши вожибдир24. Фарзанднинг отаонага яхшилик қилиши турларидан бири уларга тавозуъ кўрсатиб, меҳрибонлик давоми...\n629 11:14 / 11.07.2020\nБолани қарамоғига олиш ҳам отаона ёки яқин қариндошларнинг иши, болаларнинг ҳаққидир.Бу иш араб тилида .ҳизона, дейилиб, .қучоғига олиш, маъносини билдиради. давоми...\n956 16:18 / 23.01.2020\n51545 11:58 / 10.10.2018\n64401 11:56 / 10.10.2018\n15897 15:03 / 10.03.2020


Тожикистонликлар Ўзбекистонга “экологик эътироз” билдирмоқдалар\nЎзбекистонлик табиат муҳофазачиларининг намойишлари тожикистонлик экологларнинг ҳам ғашига теккан кўринади.\nТожикистон атроф-муҳитни заҳарлаётган ва хусусан, Сўғд вилояти экологик муҳитига жиддий зарар етказаётган Ўзбекистонга даъво қилишга ҳақли. Бу иддао Сўғд вилоят атроф-муҳитни муҳофаза қилиш қўмитаси ва тожик олимлари ҳамкорлигида тайёрланган ҳужжатда алоҳида қайд этилган.\nАввалроқ Сурхондарё вилоятида экологик-иқтисодий текширувлар ўтказган ўзбекистонлик экспертлар “Тожикистон алюминий заводи Ўзбекистонга 228 миллион 300 минг долларлик зарар етказди”, деган хулосага келгандилар. Шу муносабат билан Ўзбекистонда мазкур завод фаолиятига қарши қатор намойишлар бўлиб ўтди. Эндиликда эътироз билдириш навбати тожикистонлик мутахассисларга келганга ўхшайди.\nЖумладан, Сўғд вилоят атроф-муҳитни муҳофаза қилиш қўмитаси ва тожик олимлари ҳамкорлигида тайёрланган ҳужжатда Ўзбекистоннинг Олмалиқ ва Бекобод туманларидаги ўнлаб саноат корхоналаридан тарқалаётган заҳарли моддалар Тожикистоннинг Спитамен, Зафаробод ва Мастчоҳ туманлари аҳолиси, ўсимлик ва ҳайвонот дунёсига жиддий зарар етказаётгани айтилади.\nҚўшни давлатнинг Олмалиқ тоғ-металлургия комбинати, кимёвий заводлари, Бекобод туманидаги металл заводи ва цемент ишлаб чиқариш комбинати атроф-муҳит ва инсон саломатлиги учун зарарли бўлган қирққа яқин ингридиентларни ён-атрофга тарқатмоқда. Чанг, сулфат кислотаси, сулфат ангидрид, оксид углероди, маргимуш, молибден, азот оксиди, қўрғошин, руҳ қоришмалари, бензопирен, фтор бирикмалари шулар жумласидандир.\n- Биргина 2005 йилда Олмалиқ тоғ-металлургия комбинати чиқиндилари 111,912 минг тоннани ташкил этган ва бу заҳарли чиқиндиларнинг 86,3 фоизини олтингугурт диоксиди ташкил этади. Сўнгги беш йил давомида эса чиқиндилар миқдори 10 баравар ошган. Оқибатда Ўзбекистон чегарасига яқин жойлашган Қорамозор водийсидаги арчазорларга катта зарар етказилди. Бу ерда яшаган аҳолининг асосий қисми ўз жойларини тарк этишга мажбур бўлди. Ўтказилган тадқиқотларга кўра, Марказий Осиёда хар йили қарийб саккиз миллион тонна чиқинди атроф-муҳитга ташланмоқда. Мана шу кўрсаткичнинг 28,7 фоизи Ўзбекистондаги саноат корхоналари зиммасига тўғри келади. Тожикистондаги кўрсаткичлар эса 1,6 тоннани ташкил этади, дейди Сўғд вилоят атроф-муҳитни муҳофаза қилиш бошқармаси раҳбари Исомаддинов.\nМастчоҳ тумани Ўзбекистоннинг Олмалиқ тумани билан чегарадош. Тумандаги Янгиқўрғон қишлоғида асосан ўзбеклар истиқомат қилади. Уларнинг сўзларига кўра, сўнгги йилларда ичимли сув жуда танқис бўлиб қолган. Бори эса қўшни Ўзбекистондаги тилла ишлаб чиқариш корхонасидан оқиб чиқаётган сувдир.\n- Қишин-ёзин ичимлик сувнинг йўқлигидан азоб тортаяпмиз. Заводдан келиб тушаётган пайноб сувни тиндириб, қайнатиб ичаяпмиз. Мана шу сувми ё бошқа нарсаданми - ишқилиб, бир пайтлари булоқларимиздан оқиб турган сув ҳам қуриди. Энда рости гап, болалар касал, невараларнинг ҳам тоби йўқ, дейди янгиқўрғонлик Мастура хола.\nСўғд вилоятининг Спитамен тумани Ўзбекистоннинг Бекобод тумани билан чегарадош. Туманининг Куркат қишлоғи Бекобод туманининг нақд биқинида жойлашган.\n- Бизнинг қишлоғимиз мана шу Бекобод цемент заводи рўпарасида жойлашган. Бу ернинг табиати ажойиб. Кундуз куни шамол биз томондан Ўзбекистонга қараб эсади, кечқурун эса аксинча. Ана шунда цемент заводидан келган чанг ҳам майли, ҳар хил чидаб бўлмас ҳидлар келади, дейди куркатлик Абдуқаюм Раҳимов.\nБироқ, Тожикистон парламентидаги экологик муваққат комиссияси аъзоси Саидшо Ёқубовнинг айтишича, айни пайтда Ўзбекистон томонига бу борада эътироз билдириш ёки талаб қилиш учун асос йўқ. Зеро, мавжуд ҳужжатлар 2005 йилга тааллуқли ва улар бугунги кун вазиятини акс эттирмайди.\n- Бугунги кунда комиссия ихтиёрида ҳам, жойлардаги экологик ташкилотларимизда ҳам Ўзбекистон томонининг Тожикистонга етказаётган зарари ҳақида бирор-бир асосли ҳужжат мавжуд эмас. Бори эса беш йил олдинги маълумотлардир. Иккинчидан, бизнинг вазифамиз қўшниларга эътирозлар билдириш эмас, жанжал қилмай, иноқликда яшашга ҳаракат қилишдир. Зеро, қўшни Худодан берилган. Шундай экан, асосий вазифамиз қўшниларни мулоқотга чақириш, илгариги муносабатларни тиклаш, ҳамкорликни йўлга қўйишдан иборат. Агар мана шунга эришсак, барча муаммолар орадан кўтарилади, деди Тожикистон парламенти депутати Саидшо Ёқубов.\nТаҳлилчиларнинг таъкидлашларича, Тожикистон парламенти экология масалалари билан шуғулланувчи муваққат комиссияси аъзолари мамлакатдаги экологик вазиятни пухта ўрганиш билан шуғулланаши лозим эди. Улар эса қўшни Ўзбекистоннинг Тожикистонга етказаётган зарари билан чуқур шуғулланишга киришганлар. Ўзбекистонлик эколог-депутатлар ҳам худди шу йўсинда фаолият олиб боришмоқда.


Олий Мажлис Сенатида Ҳиндистон ташқи ишлар вазири билан учрашув бўлиб ўтди » Зарафшан - Министерство города\nЗарафшан - Министерство города » Сиёсат » Олий Мажлис Сенатида Ҳиндистон ташқи ишлар вазири билан учрашув бўлиб ўтди\nОлий Мажлис Сенатида Ҳиндистон ташқи ишлар вазири билан учрашув бўлиб ўтди\n17-09-2018, 18:38 admin 269 0\nЎзбекистон Республикаси Олий Мажлиси Сенати ахборот хизматининг «Xabar.uz»га маълум қилишича, учрашувда икки томонлама муносабатларнинг истиқболлари, шу жумладан жорий йил октябрда Ўзбекистон Республикаси Президенти Шавкат Мирзиёевнинг Ҳиндистонга давлат ташрифини ташкил этишга доир масалалар муҳокама қилинди.\nТомонлар Ўзбекистон ва Ҳиндистон ўртасида дўстлик ва стратегик ҳамкорлик муносабатлари илдам ривожланиб бораётганини таъкидлади. Кўп асрлик маданий ва савдо-иқтисодий алоқаларга, энг аввало, халқларимиз ўртасидаги чин дўстлик ришталарига асосланган Ўзбекистон-Ҳиндистон муносабатлари юксак даражадаги икки томонлама ҳамкорлик сифатида тавсифланади.\nЎзбекистон Республикаси Президентининг Ҳиндистонга давлат ташрифига тайёргарлик кўриш доирасида қўшма тадбирлар амалга оширилаётгани қайд этилди. Хусусан, Ҳиндистонда Ўзбекистон Республикасининг маданият кунлари муваффақиятли ўтказилди.\nТомонлар парламентлараро ҳамкорликни, шу жумладан парламентлараро дўстлик гуруҳлари йўналишида ҳам мустаҳкамлаш масалаларини муҳокама қилдилар. Ҳозирги вақтда Ўзбекистон Республикаси Олий Мажлисида Ҳиндистон Республикаси Парламенти билан ҳамкорлик бўйича дўстлик гуруҳи ўз фаолиятини олиб бормоқда.\nУчрашув якунлари бўйича Мубашир Жавед Акбар Ўзбекистон ва Ҳиндистон қўшма тадбирларини муваффақиятли ўтказиш учун барча саъй-ҳаракатларни ишга солишга тайёрлигини билдирди.\nШавкат Мирзиёев Ҳиндистон ташқи ишлар вазири билан учрашди\n6-08-2018, 12:07 Сиёсат\nРоссия ва Ўзбекистон ўртасидаги иқтисодий ҳамкорлик\n15-02-2017, 18:13 Сиёсат


Корхонанинг (МЧЖ, ЯСТ тўловчи) фаолият тури – тикув ишлаб чиқариши. Муассис битта. Устав фонди пул, тикув машиналари, тикув ишлаб чиқаришида фойдаланиладиган фурнитура ва мебель билан шакллантирилган. Муассис улушини сотишга қарор қилди. Ўтган йилларнинг тақсимланмаган фойдаси бор. Улуш сотилаётганда бу фойда тақсимланмайди.\n1. Тақсимланмаган фойдани нима қилиш керак?\n2. Чиқиб кетган муассис олмаган ўтган йилларнинг тақсимланмаган фойдаси корхона учун бошқа даромад ҳисобланадими?\n3. Янги муассис муайян вақт ўтгач тақсимланмаган фойдани олиши мумкинми?\nАгар муассис сотишни расмийлаштиргунга қадар жамғарилган фойдани тақсимлаш ҳақида қарор қабул қилмаган бўлса, у кейинчалик ҳам корхонанинг тақсимланмаган фойдаси счётларида (8700) ҳисобга олинаверади.\nЙўқ, жамғарилган (тақсимланмаган) фойданинг қолган суммаси корхона учун даромад ҳисобланмайди. Даромадни тан олиш учун муассис:\n► жамғарилган фойдани тақсимлаш ҳақида қарор қабул қилиши;\n► 10%лик ставкада дивидендлардан солиқ тўлаши (29.12.2017 йилдаги ПҚ-3454-сон қарорнинг 3-банди);\n► фақат шундан кейингина уни корхона тасарруфида қолдириши керак.\nБу ҳолда фойда корхона учун даромад ҳисобланади (Солиқ кодексининг 132, 135-моддалари) ва унга асосий фаолият тури ставкасида ЯСТ солинади.\nҲа, мумкин. Жамиятнинг устав фондидаги улушни (улушнинг бир қисмини) олувчига жамият иштирокчисининг мазкур улушдан воз кечишига қадар юзага келган барча ҳуқуқлари ва мажбуриятлари ўтади («Масъулияти чекланган ҳамда қўшимча масъулиятли жамиятлар тўғрисида»ги Қонуннинг 20-моддаси 11-қисми). Улуш сотилгунга қадар муассисга дивидендлар тўланмаганлиги сабабли уларни олиш ҳуқуқи янги муассисга ўтиши керак.


Ўзбекистонда қанча олий маълумотли фуқаро ишсиз юргани маълум бўлди - Bugun.uz\nЎзбекистонда қанча олий маълумотли фуқаро ишсиз юргани маълум бўлди\n01:07 | 21-04-2021\nТошкент шаҳрида 20 апрель, сешанба куни Сенатнинг Ёшлар, маданият ва спорт масалалари қўмитаси мажлисида қўмита раиси ўринбосари Дилором Тошмуҳамедова ОТМни битирган қанча киши ишсиз юргани ҳақида маълумот берди. Бу ҳақда мажлисда қатнашган «Bugun.uz» мухбири хабар қилди.\nЙиғилишда таъкидланишича, иш билан банд жами аҳоли трактида ёшларнинг улуши 30,9 фоизни (ишлайдиган ҳар 3 одамнинг биттасига тўғри келади) ташкил қилади. Ёшларнинг ишсизлик даражаси эса бугунги кунда 16,4 фоизга тенг. Ишсиз аҳоли трактининг 50 фоиздан ортиғи мамлакат ёшлари ҳисобланади. Шунингдек, «Ёшлар дафтари»даги 27 900 нафар фуқаро ишсиз олий таълим битирувчилари саналади.\nМутасадди 2019–2020 йилларда меҳнат бозоридаги жами олий таълим битирувчиларининг сони 77 мингдан ортиқ бўлганини айтиб, Олий таълим вазирлиги берган маълумотда барча битирувчиларнинг ўртача 89,6 фоизи (ҳужжатларда) иш билан таъминланганини таькидлади.\nШу билан бирга, у Олий таьлим вазирлиги битирувчиларнинг ўз таълим йўналиши бўйича 66,3 фоизи иш билан таъминлангани ҳақидаги ҳисоботни Сенатга тақдим қилганини айтди. Бироқ йиғилишда жами битирувчиларнинг фақатгина 38,1 фоизи ўз касбий йўналиши доирасида ишга жойлашгани тўғрисида меҳнат дафтарчаси юритилиши ҳам маьлум қилинди. Бу кўрсаткич магистратура босқичида 37,1 фоизни ташкил этса, бакалавриатда 38,2 фоизни ташкил қилади.\nДилором Тошмуҳамедованинг сўзларига кўра, иш берувчилар томонидан ўтказилган сўровнома ОТМ битирувчиларининг аксарияти ўзлари истаган иш талаби даражасида билим ва малакага эга эмаслигини кўрсатган.\nЭслатиб ўтамиз, аввалроқ Ўзбекистонда 30 та ОТМ 2022 йилдан ўзини ўзи молиялаштириш тизимига ўтиши, шунингдек, Олий таълим тизимида давлат грантлари сони 25 фоизга оширилиши ҳақида хабар берилган эди. Бундан ташқари, олий таълим муассасаларига кириш имтиҳонларида энг юқори балл тўплаган 200 нафар ёшга Президент гранти берилиши маълум қилинган.


УҚК ўз кучсизлигидан Змеиний оролига ҳужум қилмоқда\nУҚКнинг бурғулаш платформалари ва Қора денгиздаги Змеиний оролига қилаётган ҳарбий жиҳатдан самарасиз бўлган зарбалари билан Киев режими Украидаги ҳарбий ҳаракатлар ташаббускорлари ва ташкилотчиларини хурсанд қилишмоқчи.\nРоссия билан курашда киевнинг қўғирчоқ режими учун асосийси - бу "соққа" масаласи, яъни АҚШ ва НАТОдан бирор иқтисодий ёрдам ундириш. Ғарб ёрдами бўлмаса Украина бир неча кун ичида капитуляция қилган (таслим бўлган) бўларди. Шу сабабли ҳам Киев ҳар замонда йўқ ердан "ғалаба" намойиш қилишга уринади. Чунки медиалаштирилган “ғалаба2ни Ғарбнинг пул ёки қуроли ёрдамига айлантириш мумкин.Жамиятда миллатчилик ва русофобияни қўллаб-қувватлаш - иккинчи даражали масала, ахир фуқароларнинг фикрлари билан қизиқмасдан сафарбарлик ресурслари билан “сўнгги украин қолгунига қадар” йиллар давомида жанг қилиш мумкин.УҚК жанг майдонида кучсиз эканлигини англаб туриб, Киев режим қуруқликда ҳам денгизда ҳам сурбетларча террористик тактикаларни тез-тез кўллаб турибди. Донецкнинг аҳоли турар-жойлари ва Одесса вилояти қирғоғидан 70 км узоқлиқда бўлган, нефть қазиб олувчи платформаларига зарбаларини фақат шундай тушунтириш мумкин.Украин қўшинлари 20 июнь тонггида “Черноморнефтегаз”нинг бурғулаш платформалари ва Змеиний платформаларига ҳужум қилди. Змеинийга бўлган ҳаво ҳужумида УҚКнинг 15 тадан ортиқ разведка-зарба берувчи учувчисиз аппаратлари, шунингдек, Bayraktar TB2 ларидан фойдаланилган. Орол яқинида АҚШ Ҳарбий-ҳаво кучларининг "Глобал Хок" RQ-4 стратегик- разведка учувчисиз аппаратлари ҳам кўринган.Киев режими операциясининг режаси Змеинийга оммавий ҳаво ва ракета-артиллерия зарбаларини бериш, кейин эса у ерга қўнишни назарда тутган. Оловли зарбалар позициясидан Одесса ғарбидан оролни "Точка-У" украин баллистик ракеталари, “Ураган” залп оловли реактив тизимлари ва НАТОнинг 155-мм М-777 гаубицалари билан ўққа тутган. Бироқ, Россия қўшинларининг бўлинмалари УҚКнинг Змеинийни қайтариш учун йўллаган ҳужумига муваффақиятли тарзда (йўқотишларсиз ва гарнизон инфратузилмасига ҳеч қандай зарар етказмасдан) қарши жавоб берди. Россия ҳавога қарши мудофаа кучларининг “Панцирь” ва “ТОР” воситалари 13 та учувчисиз аппарат, тўртта “Точка-У” ракеталари, “Ураган ” залп оловли реактив тизимларининг 20 дан зиёд снарядларини йўқ қилди (оролгача ҳеч нарса учиб бора олмаган). Ақллилар бировларнинг хатоларидан хулоса қилишади, Украина Қуролли Кучлари эса ҳатто ўз хатоларидан ҳам хулоса қилишни истамайди.Эслатиб ўтаман, май ойидаги ўйламай қилинган ҳужумлари туфайли УҚК тўртта зарба берувчи самолет, 10 та вертолоет, 30 та учувчисиз аппарат, “Молния” 1241 лойиҳасининг корвети, бортида қўшинлари бўлган 58181 "Кентавр" лойиҳасининг учта зирҳли катеридан айрилган. РФ Қуролли Кучлари Змеинийнинг мудофаасини зенит-ракета комплекслари ва залп оловли реактив тизимлари билан анча кучайтирган. Қора денгизнинг шимоли-ғарбий қисмида Змеиний ороли стратегик аҳамиятга эга (Руминиядан Одесса ва Николаевга юк ташиш йўналишларини назорат қилиш), шунинг учун УҚКдан яна “руҳий ҳужум”лар кутса бўлади.20 июндаги Россия отишмалари УҚК қўмондончилигини Змеинийга қўнишни тўхтатишга яна мажбур қилди. Миссиясининг муваффақиятсизлиги учун Киев режими оролнинг 40 метр шарқидан узоқликда жойлашган газ қазиб олувчи инфратузилмадан қасос олишга қарор қилди. Байрактар ТБ2 ва ракета билан қуролланган катер гуруҳи зарбаларидан сўнг, учта платформа зарар кўрди. “Черноморнефтегаз”нинг ходимларидан уч нафари ярадор ва етти нафари бедарак йўқолгани ҳақида маълумотлар бор. 94 нафар вахтовик эвакуация қилинган. “БК-1” платформасидаги кучли ёнғин Қора денгизнинг бир қатор мамлакатлари учун экологик ҳалокат хавфини келтириб чиқарди.Бурғулаш платформаларига “Нептун” украин ракеталари орқали зарба берилгандек, бироқ, бу ерда НАТО мутахассисларининг аралашувисиз иш бўлмаслиги аниқ. Россиялик экспертларнинг тахмин қилишича, олдинроқ Дания мамлакатадиган етказилган, Америкада ишлаб чиқарилган Harpoon кемага қарши ракеталардан фойдаланилган. Айтиш жоиз, альянс ҳарбийлари Змеинийга май ойида бўлган ҳужумларида ҳам иштирок этишган.Украина ҳудудидаги ҳарбий объектларни парчалаш давом этмоқда. Биргина ўтган сутка давомида Россия қўшинлари УҚКнинг 216 та ишчи кучи жамланган ҳудудига, 28 та қўмондонлик пунктига, ўқ отиш жойларидаги 64 та артиллерия бўлинмасига, 13та танк ва бошқа зирҳли техникага, иккита ўқ-дори сақланадиган омборга зарба берди. 570 нафар миллатчини йўқ қилди. Бир кун аввал Днепропетровск вилоятида УҚКнинг 57 нафар генерали ва офицери (мажлис пайтида) ракета зарбалари билан йўқ қилинган.НАТО қуроллари Россия билан курашда ёрдам бераётгани йўқ. Буюк Британия мудофаа вазири Бен Уоллес аввалроқ Россия артиллериясининг УҚКникидан 20 баробар яхшироқ эканлигини тан олган. УҚКнинг тинч аҳоли ва фуқаролик объектларига қилган террористик ҳаракатлари Европа етакчиларига таъсир қилмай қолмади. Германия, Франция, Италиянинг Киевга оғир қуролларни етказиб беришдан бош тортгани бежиз эмас. Украина Ташқи ишлар вазири Дмитрий Кулеба белкураклар билан жанг қилишга ваъда бермоқда. Европа эса Украина муаммоларидан чарчади. Шунга қарамай, Киев қўғирчоқлари Вашингтон ва Лондон буйруғига асосан яна ва яна ўз оёғига болта уришда давом этмоқда.АҚШ ва Британия урушни “энг сўнгги украин қолгунига қадар” қўллаб-қувватлашмоқда. Бироқ, бу мамлакатларда иқтисодий қийинчиликлар ва ички сиёсий турбулентлик муаммоларчи ошиб бормоқда. НАТО бош котиби Йенс Столтенберг иттифоқдошларини узоқ давом этадиган можароларга тайёр туришга чақирмоқда- коллектив Ғарб аста-секинлик билан, аммо аниқ тушкунликка ботиб бормоқда. Луганск вилоятининг “губернатор”и Сергей Гайдай РФ Қуролли Кучларининг катта ҳужуми ҳақида хабар берди. Унинг сўзларига кўра, тўқнашув фронтида ҳақиқий “дўзах” юз бермоқда. Украин ҳарбийлари оммавий тарзда асирликка олинмоқда. Дунё тартибининг глобал ўзгаришини ваъда қилаётган куз фаслига ҳам оз қолди.\n© ЧерноморнефтегазБуровая платформа "Черноморнефтегаз" в Аовском море\nУҚКнинг бурғулаш платформалари ва Қора денгиздаги Змеиний оролига қилаётган ҳарбий жиҳатдан самарасиз бўлган зарбалари билан Киев режими Украинадаги ҳарбий ҳаракатлар ташаббускорлари ва ташкилотчиларини хурсанд қилишмоқчи.\nРоссия билан курашда киевнинг қўғирчоқ режими учун асосийси - бу "соққа" масаласи, яъни АҚШ ва НАТОдан бирор иқтисодий ёрдам ундириш. Ғарб ёрдами бўлмаса Украина бир неча кун ичида капитуляция қилган (таслим бўлган) бўларди. Шу сабабли ҳам Киев ҳар замонда йўқ ердан "ғалаба" намойиш қилишга уринади. Чунки медиалаштирилган “ғалаба2ни Ғарбнинг пул ёки қуроли ёрдамига айлантириш мумкин.\nЖамиятда миллатчилик ва русофобияни қўллаб-қувватлаш - иккинчи даражали масала, ахир фуқароларнинг фикрлари билан қизиқмасдан сафарбарлик ресурслари билан “сўнгги украин қолгунига қадар” йиллар давомида жанг қилиш мумкин.\nУҚК жанг майдонида кучсиз эканлигини англаб туриб, Киев режим қуруқликда ҳам денгизда ҳам сурбетларча террористик тактикаларни тез-тез кўллаб турибди. Донецкнинг аҳоли турар-жойлари ва Одесса вилояти қирғоғидан 70 км узоқлиқда бўлган, нефть қазиб олувчи платформаларига зарбаларини фақат шундай тушунтириш мумкин.\nУкраин қўшинлари 20 июнь тонггида “Черноморнефтегаз”нинг бурғулаш платформалари ва Змеиний платформаларига ҳужум қилди. Змеинийга бўлган ҳаво ҳужумида УҚКнинг 15 тадан ортиқ разведка-зарба берувчи учувчисиз аппаратлари, шунингдек, Bayraktar TB2 ларидан фойдаланилган. Орол яқинида АҚШ Ҳарбий-ҳаво кучларининг "Глобал Хок" RQ-4 стратегик- разведка учувчисиз аппаратлари ҳам кўринган.\nКиев режими операциясининг режаси Змеинийга оммавий ҳаво ва ракета-артиллерия зарбаларини бериш, кейин эса у ерга қўнишни назарда тутган. Оловли зарбалар позициясидан Одесса ғарбидан оролни "Точка-У" украин баллистик ракеталари, “Ураган” залп оловли реактив тизимлари ва НАТОнинг 155-мм М-777 гаубицалари билан ўққа тутган. Бироқ, Россия қўшинларининг бўлинмалари УҚКнинг Змеинийни қайтариш учун йўллаган ҳужумига муваффақиятли тарзда (йўқотишларсиз ва гарнизон инфратузилмасига ҳеч қандай зарар етказмасдан) қарши жавоб берди. Россия ҳавога қарши мудофаа кучларининг “Панцирь” ва “ТОР” воситалари 13 та учувчисиз аппарат, тўртта “Точка-У” ракеталари, “Ураган ” залп оловли реактив тизимларининг 20 дан зиёд снарядларини йўқ қилди (оролгача ҳеч нарса учиб бора олмаган). Ақллилар бировларнинг хатоларидан хулоса қилишади, Украина Қуролли Кучлари эса ҳатто ўз хатоларидан ҳам хулоса қилишни истамайди.\nЭслатиб ўтаман, май ойидаги ўйламай қилинган ҳужумлари туфайли УҚК тўртта зарба берувчи самолет, 10 та вертолоет, 30 та учувчисиз аппарат, “Молния” 1241 лойиҳасининг корвети, бортида қўшинлари бўлган 58181 "Кентавр" лойиҳасининг учта зирҳли катеридан айрилган. РФ Қуролли Кучлари Змеинийнинг мудофаасини зенит-ракета комплекслари ва залп оловли реактив тизимлари билан анча кучайтирган. Қора денгизнинг шимоли-ғарбий қисмида Змеиний ороли стратегик аҳамиятга эга (Руминиядан Одесса ва Николаевга юк ташиш йўналишларини назорат қилиш), шунинг учун УҚКдан яна “руҳий ҳужум”лар кутса бўлади.\n20 июндаги Россия отишмалари УҚК қўмондончилигини Змеинийга қўнишни тўхтатишга яна мажбур қилди. Миссиясининг муваффақиятсизлиги учун Киев режими оролнинг 40 метр шарқидан узоқликда жойлашган газ қазиб олувчи инфратузилмадан қасос олишга қарор қилди. Байрактар ТБ2 ва ракета билан қуролланган катер гуруҳи зарбаларидан сўнг, учта платформа зарар кўрди. “Черноморнефтегаз”нинг ходимларидан уч нафари ярадор ва етти нафари бедарак йўқолгани ҳақида маълумотлар бор. 94 нафар вахтовик эвакуация қилинган. “БК-1” платформасидаги кучли ёнғин Қора денгизнинг бир қатор мамлакатлари учун экологик ҳалокат хавфини келтириб чиқарди.\nБурғулаш платформаларига “Нептун” украин ракеталари орқали зарба берилгандек, бироқ, бу ерда НАТО мутахассисларининг аралашувисиз иш бўлмаслиги аниқ. Россиялик экспертларнинг тахмин қилишича, олдинроқ Дания мамлакатадиган етказилган, Америкада ишлаб чиқарилган Harpoon кемага қарши ракеталардан фойдаланилган. Айтиш жоиз, альянс ҳарбийлари Змеинийга май ойида бўлган ҳужумларида ҳам иштирок этишган.\nУкраина ҳудудидаги ҳарбий объектларни парчалаш давом этмоқда. Биргина ўтган сутка давомида Россия қўшинлари УҚКнинг 216 та ишчи кучи жамланган ҳудудига, 28 та қўмондонлик пунктига, ўқ отиш жойларидаги 64 та артиллерия бўлинмасига, 13та танк ва бошқа зирҳли техникага, иккита ўқ-дори сақланадиган омборга зарба берди. 570 нафар миллатчини йўқ қилди. Бир кун аввал Днепропетровск вилоятида УҚКнинг 57 нафар генерали ва офицери (мажлис пайтида) ракета зарбалари билан йўқ қилинган.\nНАТО қуроллари Россия билан курашда ёрдам бераётгани йўқ. Буюк Британия мудофаа вазири Бен Уоллес аввалроқ Россия артиллериясининг УҚКникидан 20 баробар яхшироқ эканлигини тан олган. УҚКнинг тинч аҳоли ва фуқаролик объектларига қилган террористик ҳаракатлари Европа етакчиларига таъсир қилмай қолмади. Германия, Франция, Италиянинг Киевга оғир қуролларни етказиб беришдан бош тортгани бежиз эмас. Украина Ташқи ишлар вазири Дмитрий Кулеба белкураклар билан жанг қилишга ваъда бермоқда. Европа эса Украина муаммоларидан чарчади. Шунга қарамай, Киев қўғирчоқлари Вашингтон ва Лондон буйруғига асосан яна ва яна ўз оёғига болта уришда давом этмоқда.\nАҚШ ва Британия урушни “энг сўнгги украин қолгунига қадар” қўллаб-қувватлашмоқда. Бироқ, бу мамлакатларда иқтисодий қийинчиликлар ва ички сиёсий турбулентлик муаммоларчи ошиб бормоқда. НАТО бош котиби Йенс Столтенберг иттифоқдошларини узоқ давом этадиган можароларга тайёр туришга чақирмоқда- коллектив Ғарб аста-секинлик билан, аммо аниқ тушкунликка ботиб бормоқда. Луганск вилоятининг “губернатор”и Сергей Гайдай РФ Қуролли Кучларининг катта ҳужуми ҳақида хабар берди. Унинг сўзларига кўра, тўқнашув фронтида ҳақиқий “дўзах” юз бермоқда. Украин ҳарбийлари оммавий тарзда асирликка олинмоқда. Дунё тартибининг глобал ўзгаришини ваъда қилаётган куз фаслига ҳам оз қолди.


Велоспортчи Ольга Забелинская Осиё чемпионатининг олтин медалини қўлга киритди\n2018 йилнинг куз ойларида Ольга Забелинская Францияда бўлиб ўтган “Chronodes Nations” мусобақасида ҳамда 2018 йилнинг декабр ойида Швейцарияда бўлиб ўтган “Track Cycling Challenge” мусобақаларида олтин медални қўлга киритган эди. Бу у қўлга киритган учинчи олтин медаль ҳисобланади\nТОШКЕНТ, 9 янв — Sputnik. Ольга Забелинская Осиё чемпионатида олтин медални қўлга киритди, деб хабар берди Ўзбекистон велоспорт федерация матбуот хизмати.\n“Индонезиянинг Жакарта шаҳрида бўлиб ўтаётган велотрек бўйича Осиё чемпионатида Ольга Забелинская гуруҳ пойгаларида 70 очко тўплаб олтин медални қўлга киритди. Иккинчи ўрин 22 очко тўплаган Тайванлик Хуан Тинг Инг, учинчи ўрин эса 15 очко тўплаган Хитойлик Джан Йингга насиб этди”, - дейилган хабарда.\n2018 йилнинг куз ойларида Ольга Забелинская Францияда бўлиб ўтган “Chronodes Nations” мусобақасида ҳамда 2018 йилнинг декабр ойида Швейцарияда бўлиб ўтган “Track Cycling Challenge” мусобақаларида олтин медални қўлга киритган эди. Бу у қўлга киритган учинчи олтин ҳисобланади.\nЎзбекистонлик ёш шахматчи сенсацион тарзда жаҳон чемпиони Магнус Карлсенни мағлуб этди ˃˃˃\nМазкур мусобақа 2020 йил Токиода (Япония) бўлиб ўтадиган 32-ёзги Олимпия ва 16- Параолимпия ўйинларига рейтинг очколарини тақдим этувчи мусобақа ҳисобланади.


28 май 2022, Тошкент вақти: 16:20\nҲуқуқ фаоли Абдулла Тожибой ўғли яқин кунларда Ўзбекистон Ички ишлар вазирлиги биноси олдида норозилик акцияси ўтказмоқчи.\nТошкентнинг Учтепа туман ички ишлар бўлимида кеча 12 соат тутиб тутилган ҳуқуқ фаоллари Абдулла Тожибой ўғли ва Нуриддин Жуманиёзов кечки соат 22.30 ларда қўйиб юборилган.\nБу ҳақда Озодликка ҳуқуқ ҳимоячиси Абдулла Тожибой ўғли маълум қилди.\nУнинг айтишича: 9 март куни у Нуриддин Жуманиёзов билан биргаликда Ўрикзор мардикор бозорига милиционерлар жарима ундирган мардикорлар арзини тинглаш учун борган.\nМаълум бўлишича, икки мардикорга Учтепа туман ички ишлар бўлимида ишлайдиган милиция ходимлари пропискани баҳона қилиб, жарима солганлар ва жарима олинганига оид ҳужжат тақдим қилганлар.\nМардикорлардан мазкур ҳужжатни олиб, бозордан қайтаётганларида ҳуқуқ фаолларини Учтепа туман ички ишлар бўлимининг террорчиликка қарши кураш бўлими ходимлари тўхтатиб, бўлимга боришлари лозимлигини айтишган.\n- Биз: “Жуда соз, айнан ўша ёққа кетаётган эдик”, дедик ва машинага ўтириб бўлимга келдик, - дер экан Абдулла Тожибой ўғли туман ички ишлар бўлимида фаолларнинг бўлим раҳбарлари билан учрашиш талаби милиционерлар томонидан турли баҳоналар билан бажарилмаганини қўшимча қилади.\nАбдулла Тожибой ўғлига кўра, улар бўлимда ўтирган пайтда у ерга Тошкент шаҳар ички ишлар бошқармасининг террорчиликка қарши кураш бўлимидан уч киши, туман бўлими ходимлари ва бошқа 15 чоғли одам йиғилган.\nУлар фаоллар қўлидан мардикорлардан олинган жарима ҳужжатини юлиб олганлар ва “Буни акт билан сиздан мусодара қиламиз” дейишган. Шунингдек, милиционерлар ҳуқуқ фаолларини мардикорлар орасида ноқонуний фаолият олиб борганликда айблашган.\n- Учтепа туман ички ишлар бўлимида ўтирганимизда Владимир Ҳусаинов (ҳуқуқ ҳимоячиси – таҳр.) телефон қилиб қолди менга. Ҳусаинов билан телефонда гаплашиб турган пайтимда иккита барзангидек ходим менга ташланиб, қўлимни қайириб, телефонимни олиб қўйди ва уни мусодара қилишди, - дер экан Абдулла Тожибой ўғли милиционерлар уларга нисбатан бундан бошқа қўполлик қилмаганини қўшиб қўйди.\nНуриддин Жуманиёзовнинг айтишича, у ва Абдулла Тожибой ўғлини бир муддат бирга ушлаб турган милиционерлар кейинроқ уларни алоҳида-алоҳида хонада сақлаганлар. Унинг фикрича, милиционерлар икки фаолни турли жойда сақлаб, уларни бир-бирига қайраб, адоват қўзғамоқчи бўлганлар.\n- РОВД ходимлари билан гаплашаётган пайтимда шаҳар ички ишлар бошқармасининг террорчиликка қарши кураш бўлими ходими келиб, “Абдулла Тожибой ўғли ҳамма айбни сизга тўнкаяпти” деди. Мен кескин жавоб бердим: “Бор-бор, бизга халақит берма, нима қилса, ўзи билади”, дедим, - дейди рўйхатга олинмаган Мардикорлар касаба уюшмаси раҳбари Нуриддин Жуманиёзов.\nФаолларга кўра, улар Учтепа туман ички ишлар бўлимида бўлган пайтда бўлимга 20 чоғли мардикорларни гувоҳлик кўрсатмаси бериш учун олиб келганлар.\nКеч соат 22.30 ларда суд бўлиб, Абдулла Тожибой ўғли ва Нуриддин Жуманиёзов Ўзбекистон Республикаси Маъмурий жавобгарлик тўғрисидаги кодексининг 194-моддаси (Милиция ходимининг қонуний талабларини бажармаганлик) бўйича энг кам иш ҳақининг уч баробари (тақрибан 220 минг сўм) миқдорида жаримага тортилган.\nҲали суд қарорини қўлларига олмаганларини билдирган фаоллар қарор қўлларига тегиши билан бу борада юқори инстанцияларга апелляция тартибида ариза киритажакларини қайд этдилар.\nАбдулла Тожибой ўғли эса милиция ходимларининг қўпол хатти-ҳаракатига норозилик ифодаси ўлароқ яқин кунларда Ўзбекистон Ички ишлар вазирлиги биноси олдида акция ўтказиш нияти борлигини маълум қилди.


Англияда 30 йил бўш ётган қишлоқни сотувга қўйишди\nАнглиянинг Йоркшир графлигидаги 150 йилдан бери бир оилага тегишли бўлган Вест-Хеслертон қишлоғини сотувга қўйишди. Бу ҳақида PressTV хабар берди. Қишлоқнинг сотувдаги нархи 20 миллион фунт (28,4 миллион доллар) деб баҳоланмоқда.\nМанзилгоҳ 850 гектарни ташкил этиб, унинг 45 гектари ўрмон ҳисобланади. Қишлоқда 43 та уй жойлашган. Бундан ташқари, унда 21 та ётоқхонасига эга бўлган катта уй, АҚШ, черков, мактаб, ўйин майдони ва бошқа иншоотлар мавжуд.\nБир неча йиллар бўш бўлганлигига қарамай қишлоқ ажойиб ҳолатда сақланган.\nБундай катта манзилгоҳларни сотувга қўйиш ҳолатлари илк бор содир бўлмаяпти. Шу йилнинг март ойида Американинг Невада штатидаги Кэл-Нев-Ари шаҳарчаси сотувга қўйилган. Унинг нархи саккиз миллион доллар қийматида баҳоланган.


Оилавий ҳаёт ва унинг моҳияти\nМанзилингиз:Муслимаат»Оила ва жамият»Оилавий ҳаёт ва унинг моҳияти\nBy Muslimaat on\t Mart 10, 2015 Оила ва жамият, Оила\nОдам Ато ва Момо Ҳаво яратилган вақтлардан бошлаб\nқанчадан- қанча оилалар вужудга келган.\nАммо қайси оила идеал,\nқайси оиладан намуна олишимиз керак?\nНамунали ва идеал оилалардан бири – Пайғамбаримиз Муҳаммад соллаллоҳу алайҳи васалламнинг оилаларидир. У Зот соллаллоҳу алайҳи васалламнинг оилалари дунёвий осудалик, гўзалликка тўла эди. Ҳаттоки уйда овқат бўлмаган кунлари ҳам оилада бахтиёрлик ҳисси ҳамда муҳаббат аримаган.\nАсосийси – оилада доим ўзаро тотувлик, сабр ва садоқат ҳукм сурган. Расулимиз соллаллоҳу алайҳи васалламнинг тарбия усуллари оиланинг ҳар бир аъзосининг юракларини соф меҳр билан тўлдирар эди. Ҳеч бир аёл ўз завжини бизнинг оналаримиз Пайғамбаримиз соллаллоҳу алайҳи васалламни севганчалик севолмайди. Ҳеч бир эркак ўз завжасига Расулимиз соллаллоҳу алайҳи васаллам ўз завжаларига муҳаббат қилганчалик муҳаббат қила олмайди. Ҳеч бир фарзанд ўз отасига Расулимиз соллаллоҳу алайҳи васалламнинг қизлари Фотима онамиз розияллоҳу анҳочалик боғланиб қола олмайди. Ва албатта, ҳеч бир ота ўз фарзандига Расулимиз соллаллоҳу алайҳи васаллам қизлари онамиз Фотима розияллоҳу анҳога меҳр берганчалик меҳр бера олмайди.\nПайғамбаримиз соллаллоҳу алайҳи васаллам ҳамма завжаларига нисбатан адолат қилишга ҳаракат қилганлар. Бу йўлда қўлларидан келган барча нарсани қилганлар. Аммо Аллоҳ таолога бу каби ишда адолат сақлаш нақадар қийинлигига иқрор бўлганлар.\nОйша розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам хотинлари орасида тақсимни адолат билан қилар эдилар ва: «Аллоҳим! Бу ўзим эга бўлмаган нарсадаги тақсимим. Сен Ўзинг эга бўлиб, мен эга бўлмаган нарсада мени маломат қилмагин», дер эдилар».\nОилада тинчлик ва тотувликни\nсақлаш учун нималарга эътибор бериш лозим?\nОиладаги ўзаро ҳамжиҳатлиликни ҳам маънавий, ҳам руҳий муҳитда сақлаш лозим. Пайғамбаримиз соллаллоҳу алайҳи васаллам оиладаги бахтни қуйидагича таърифлаганлар.\n«Абу Ҳурайра розияллоҳу анҳудан ривоят қилинади:\n«Набий соллаллоҳу алайҳи васаллам: «Эр кечаси ўз аҳлини уйғотиб, икковлари бир бўлиб намоз ўқисалар, зокир ва зокиралар қаторига ёзиладилар», дедилар».\nБу эса улуғ саодатдир. Аллоҳ таоло Қуръони Каримда зокир ва зокираларга мағфират ва улуғ ажр тайёрлаб қўйганини айтган. Шунинг учун ҳар бир мусулмон эркак кечаси хотинини уйғотиб, икковлари бир бўлиб, таҳажжуд намози ўқиб турсалар, ниҳоятда яхши бўлади.\nПайғамбаримиз соллаллоҳу алайҳи васалламнинг дуолари мақбул эканига ҳеч шак-шубҳа йўқ. Ҳар бир мусулмон эр-хотин учун ушбу дуода сўралган Аллоҳнинг раҳматига эришиш қийин эмас. Бунинг учун кечаси қайси бирлари аввал уйғониб, ибодат ҳаракатига тушса, жуфти ҳалолини ҳам бу улуғ ишга таклиф қилиши керак, холос. Агар уйғотилган киши қийналиб, тургиси келмаса, юзига сув сепиш ҳам жоиз экан. Мусулмон эр-хотинлар ана шундай бўлишлари керак. Ибодатга, кечалари туриб, таҳажжуд намози ўқишга интилишлари, бир-бирларидан орқада қолмай, бир-бирларини бу ибодатга ундаб туришлари лозим. Бу муқаддас ҳадисларнинг пурмаънолиги шундан иборатки, инсон бахти қуйидаги икки шарт: эр-хотин орасидаги самимийлик ҳамда бир-бирларини тақвога ундашига боғлиқдир.\nХулоса қилиб айтганда, оилавий тотувликка эркак ва аёлнинг қадр-қийматларини сақлаш орқали эришса бўлар экан. Икки томон ҳам авваламбор ўзаро далда бўлиш ҳақида унутмаслиги лозим. Бу эса нафақат яхши ва бахтиёр кунларда, балки ғам-ташвишда ҳам суянчиқ бўлишни талаб қилади.\nҲаёт доимо ёрқин ранглардан иборат бўлавермайди. Келажак кутилмаган совғаларга: парвоз ва қулашлар, кескин бурилиш ва ўнқир-чўнқирликларга тўла. Тақдир – беназир бир сир. Қадарга ишониш – Аллоҳга иймон келтириш демакдир. Бу эса куч ҳамда мададнинг энг катта чашмаси. Бошқа бир улкан куч – бу, бир-бирига жон-дилини берган, қалбларини бир маромда уришига эришган эр-хотинлардир.\nЭътибор бериш лозимки, бошларига кулфат тушган вақтда, ожиз ва руҳи тушган инсонлар оиласида кўмак топа олмасалар, янада руҳлари тушиб, заифлашиб қолади. Ёки оиласидан ташқарида тасалли қидириб, залолат ботқоғига биринчи қўйган қадамлари бўлади. Аммо иймони мустаҳкам, онгли инсонлар эса оиласидаги ҳамжиҳатлилик ила қийинчиликларни осон енгиб ўтадилар. Оилавий ҳамжиҳатлик эътиқод камолоти билан бир қаторда эр-хотиннинг ўзаро эҳтиёжларига ҳам боғлиқдир.\nРус тилидан Гўзал Дадамуҳамедова таржимаси.\nмуҳаббат набавий оила оила эр-хотин


كُنْتُ نَهَيْتُكُمْ عَنْ زِيَارَةِ الْقُبُورِ، أَلا فَزُورُوهَا،، فَإِنَّهُ يَرِقُّ الْقَلْبَ، وَتَدْمَعُ الْعَيْنَ، وَتُذَكِّرُ الآخِرَةَ، وَلا تَقُولُوا هَجْرًا"\n1. Ниятни тўғрилаш. Зиёратга борган киши аввало Аллоҳ таолонинг розилигини қасд қилиб, охиратни ёдга олиш ва қабристон аҳлининг ҳаққига дуо қилишни ният қилади.\n2. Қабристонга иложи борича таҳоратли кириш.\n3. Қабристонни дабдаба қилмасдан хокисорлик билан зиёрат қилиш. Аёллар ҳам ҳаё билан авратларини беркитиб юришлари динимиз талабидир.\n4. Қабристонга кирганда дуо қилиш. Суннатда келган дуо:\n5. Қабр зиёратида Қуръон тиловат қилиш. Зиёратга борганда қайси сура ёки ояларни ўқиш қатъий белгилаб қўйилмаган. Қуръоннинг хоҳлаган жойидан хоҳлаган миқдорда ўқиш жоиз. Лекин уламоларимиз Бақара сурасининг аввали ва охиридан, “Оятал курсий” ояти, “Мулк”, “Ясин”, “Ихлос”, “Фалақ” ва “Нас” сураларидан имкон борича ўқишни тавсия қиладилар. Тиловатнинг савобини дуо қилиб яқинларига ва қабристон аҳлига бағишлайди.\n6. Қабр устидаги ўсиб турган майса ва ўсимликларга тегилмайди, чунки уларнинг тасбеҳидан ўтганларга манфаат бор. Қуриган ўсимликларни эса олиб ташлаш мумкин.\n7. Қабристонга хоҳлаган кунда бориш жоиз. Айни бир кунни тайин қилиб олинмайди.\n8. Қабристон ёнидан ўтганда қабр аҳлларига салом бериб ўтиш суннатдир. Уловдаги киши тўхтай олмаса ҳам, салом бериб кетаверади.\n9. Қабрларни босмаслик ва улар устига ўтирмаслик керак. Чунки ҳадиси шарифларда бу ишлар чўғни устида юриш ва чўғ устида ўтириш кабидир, деб таърифланади. Динимизда вафот этган кишининг ҳурмати ҳам худди тирикники кабидир, шуни доим ёдимизда сақлашимиз керак.\n10. Пайғамбаримиз алайҳиссаломнинг ва азиз авлиёларнинг қабрларини зиёрат қилганда зиёрат одобларига риоя қилиш зарур. Зиёрат учун бориладиган қабрларнинг энг улуғи Пайғамбаримиз алайҳиссаломнинг қабрларидир. Расулуллоҳ саллаллоҳу алайҳи васаллам: “Ким қабримни зиёрат қилса, унга шафоатим вожиб бўлади”, деганлар (Имом Табароний Ибн Умардан ривоят қилганлар).\n1. Қабристонга жонлиқ олиб бориб, у жойдаги марҳумларга атаб жонлиқ сўйиш, шам ёқиш ва латта боғлаш каби ишларни қилмаслик. Бу ишлар эътиқодга қараб, катта гуноҳ ёки ширк даражасидаги ишлардир.\nяъни: “Билингки, авом халқ тарафидан ўликларга атаб назрлар қилиш, авлиёларнинг қабрларига уларга яқин бўлиш мақсадида тангалар ташлаш, шам, чироқлар ёқиш ижмоъ қилинган ботил ва ҳаром ишлардир... Бу нарсаларга хусусан, асримиз одамлари кўпроқ мубтало бўлганлар». (“Раддул Муҳтор” китоби).\n2. Қабр аҳлидан дуо қилиб ҳожатини сўраш, фарзанд сўраш, қабрни тавоф қилиб айланиш, сийпалаб юзига суртиш жоиз эмас. Афсуски, баъзи жойларда қабр атрофини айланиб, ҳатто сажда қилиш ҳолатлари кузатилди. Руку ва сажда фақат Аллоҳ таоло учун қилинадиган амаллардандир. Уларни хоҳ тирикка, хоҳ ўликка қилиш кишини Исломдан чиқаради. Мусулмон юртда бундай ҳукмларни билмаслик узр бўлмайди, инсонни куфрдан қутқармайди. Худди шундай дуо ҳам ибодат бўлиб, уни фақат Аллоҳ таолога қилинади, ўзгага эмас.\n3. Ўтганлардан шумланиб, “кафанини чайнабди” ва шунга ўхшаган ботил эътиқодлар билан қабрларини очиш мутлақо мумкин эмас. Бу ишлар ҳам ҳаром амаллардан.\n4. Қабрларни дабдабали қилиш ва безашдан тийилиш керак. Чунки тирикларга фойдаси тегадиган пишиқ ғишт, тахта ва темир каби маҳсулотларни қабрга ишлатиш мумкин эмас. Гоҳида бир оилани бир йиллик харажатини қоплайдиган қийматдаги мармарлар билан қабрларни безаш ҳам кузатилади. Бу очиқ-ойдин исрофдир. Бу дабдалардан маййитга фойда йўқ. Фақат риёкорликка ярайди холос. Қабрларни бежирим қилиб лой билан суваб қўйиш ва белги бўладиган даражадаги тош қўйиш жоиз.\n"Қабристон зиёрати одоблари ва унда бидъат ва хурофотлардан тийилиш" номли мавъизани юклаб олиш (PDF форматда)\nКиритилган вақти: 26/11/2020 11:52; Кўрилганлиги: 177\nМатериал манзили: http://www.sammuslim.uz/islam/juma/27112020-y-qabriston-ziyorati-odoblari-va-unda-bidat-va-xurofotlardan-tiyilish\nЧоп этилган вақт: 28/01/2021 03:15


12:19 / 19.06.2018 | Dildora | 2104\nАссалому алайкум! Ҳурматли зикр аҳлидан сўранг ахли жамоаси оилада 4 фарзанднинг тўнғичиман. 5 йил олдин дадам пул топиш мақсадида ҳорижга жўнаб кетди ва мен шу йили олийгоҳга шартнома асосида ўқишга кирдим. Дадамга хабарни айтсак пул юбора олмаслигини, пулини ўзим тўласам ўқишим мумкинлигини айтдилар. Онам билан базор ишлаб тўлардик, орада эса дадамнинг юборгани ҳатто рўзғорга ҳам етмасди. Укаларим оч дада пул юборинг бизники контрактдан ошмаяпди десам нима қилай дердилар. Ваҳоланки уйдалигида ҳам зўрға қорнимизни боқиб қолган пулларини маишатга сарфлардилар. Олдин кўп пул топган, лекин жуда миннатли эди, еб ётарлар деб сўкардилар. Онам кам кўст айтса ҳатто қўл ҳам кўтарардила. Орада менга совчи келди, ўзидан онам изн берсез нон синдирамиз келаси йил тўй деди. Дадам изн бердилар тўй вақти яқинлашиб келганда эса дадам тўйни бузишимизни тўй қилишга қурби етмаслигини айтди, онам қандай қилиб ахир улар бизни 1йил кутди, узук ҳам тақди десалар дадам онамга 3 талоқсан деди. Кейин билсак бошқа бир бой аёлга уйланган экан. Ҳозир ҳам укаларимни кўп очқотади, онам аёл боши билан ҳамширалик қилиб амаллаб келяпди, энди укам синглим вояга етай деб қолиб уларга пул етмаётган бир пайтда мен дадамга вазиятни тушунтирдим. Тушунмадилар, пул юборинг десам онанг қандей йўл билан бўлса ҳам пул топсин, мени тинч қўйиш дедилар. Оқибатда ҳар ҳил ёмон сўзлар билан сени оқ қилиб юбораман менга ақл ўргатма дедилар. Уларга энг ёмон айтган сўзим “Аллоҳ ўз жазоизни берсин” дедим. Шундан кейин ҳар ҳил ёмон гаплар айтди, қарғарди. Шундан буён қўрқаман, динимизда ота онага ҳурмат қаттиқ кўрсатилган, энди менга қарғиш ўтадими?\nВаалайкум ассалом! Сиз “Аллоҳ ўз жазоизни берсин” деб нотўғри айтгансиз. Буни айтишга ҳеч қандай ҳаққингиз йўқ эди. Ота ҳар қандай ҳолатда ҳам ўз мақомида қолади. Кечирим сўраб розилигини олиб қўйинг. Отанинг вазифаси эса, фарзандлари ва аҳлини таъминлашдир. Валлоҳу аълам!\nЎз хизмат вазифамни бажариш\nҚайнона ва қанотадан алохида яшаш


Янги йил арафасида тунги Тошкентнинг ранго-ранг чироқлар билан безалишига ўрганиб қолган тошкентликлар бугунги зим-зиëлик сабабини билиб беришни сўраб Озодликка мактуб билан мурожаат қилишди.\nМактубдан аëн бўлишича¸ ҳар йили 22 декабр куни чироқлари ëқиладиган мамлакатнинг бош арчасининг фонуслари ҳануз ëқилмаган.\n“Ўтган йиллари шу кунларда Мустақиллик майдонида янги йил байрамига атаб чироқлар порлатиб ëқиб қўйилган эди. Ўтган йили шу пайтда бош арча минглаб чироқлар билан порлаган эди. Майдон атрофидаги бинолар, дарахтлар, йўллар рангли фонусчалар билан безатилган эди. Ҳозир эса зиë-зиë¸ бунинг устига уйларимизда ҳам тез-тез чироқ ўчмоқда. Бу йил янги йилда Тошкент кўчаларида безакли чироқлар ëнмайдими? “\nОзодлик мухбири бу мактубда келтирилган саволни “Ўзбекэнерго” давлат акциядорлик компанияси ва шаҳар электр идораси “Тошшахарнур” идораси мулозимларига бердик.\n“Ўзбекэнерго” давлат акциядорлик компаниясининг ўзини танштирмаган мулозими “янги йилда шаҳарни чироқлар билан безатиш билан “Тошшаҳарнур” шуғулланишини айтиб¸ саволнинг иккинчи қисми¸ яъни пойтахтдаги турар-жойларда нега тез-тез чироқ ўчаëтганлигига оид қисмини изоҳлади.\n- Тошкентда мунтазам чироқ ўчиши сабаби одамларнинг ўзида. Совуқ кунлар бошланиши билан аҳоли оммавий равишда кўп электр харжловчи қўлбола электр иситгичлар ва иситиш режимидаги кондиционерларидан фойдаланишни бирдан бошлайди. Бу эса¸ ўз навбатида¸ электр тармоғида тарангликни келтириб чиқариб¸ энерготизимда авариявий ҳолат содир қилади. Бу ҳолат генерация станцияларига халақит бермаслиги учун диспетчерлик маркази линияларни босқичма-босқич ўчиришга мажбур бўлади”¸ деди “Ўзбекэнерго” давлат акциядорлик компаниясининг ўзини таништирмаган мулозими.\nСуҳбатдошга кўра¸ бундай чекловлар шошилинч ҳолатда бўлгани учун¸ аҳолини олдиндан огоҳлантириш имкони деярли йўқ.\n“Такрор айтаман¸ агар марказдан ўчирилмаса тармоқда кучаниш бўлган пайтда автомат предохранителлар бу ишни бажаради. Чироқ ўчмасин десангиз¸ тармоқни зўриқтирадиган қўлбола иситгичлардан фойдаланманг” дея огоҳлантирди суҳбатдош.\nАрча-арча¸ жон арча¸ чироқларинг ëқ арча...\nШаҳарнинг янги йилдаги байрам чироқлари нега ëнмаëтганлиги борасидаги савол билан мурожаат қилганимиз “Тошшаҳарнур” вакиласи бу кечикиш сабабларини изоҳлаб берди:\n- Ҳозир шу кунда раҳбарларнинг ҳаммаси шу масалани ечиш билан машғул. Ҳамма мутахассисларимиз мамлакатнинг бош арчасидаги ва унга ëндош кўчалардаги безак чироқларни тезроқ ëқилиши учун сафарбар қилинган. Ҳозир ëқилмаган¸ тўғри. Лекин икки кундан кейин¸ албатта¸ ëнади. Мен шаҳарликларга ваъда бераман. Нега кечикиб ëнмаëтгани масаласини қандай тушунтирсам экан. Албатта¸ харажати кўп. Ҳозир тармоқда таранглик мавжуд. Лекин бу дегани¸ безак чироқлар ëнмайди¸ дегани эмас. Ëнади ҳозир ҳамма шу муаммони ҳал қилиш учун ҳаракат қилмоқда¸ деди “Тошшаҳарнур” вакиласи.\nОзодликка маълум бўлишича¸ бу йил мамлакатннг бош арчаси тасарруф қиладиган электрни иқтисод қилиш вазифаси ҳам қўйилган.\nМасалан¸ ўтган йилги бош арча “нур ëмғири”ни тамсил қиладиган электр маржонлар билан безатилган бўлса¸ бу йил улар ялтироқ қоғоздан бўлган ва электр талаб қилмайдиган фонусчаларга алмаштирилди.\nБош арча ўрнатиладиган майдонга ëндош Шароф Рашидов¸ Ўзбекистон ва Нурафшон кўчалари узра тортиладиган электр маржонлардаги лампочкалар сони ҳам ўтган йилга нисбатан тенг ярмига қисқартирилган.\nБош майдонга ўрнатилган арчанинг бўйи эса ўтган йилги каби 22 метрлигича қолди.\nМамлакат бош арчасини ўрнатиш ишларининг махсус кран ва алпинистлар ёрдамида амалга оширилгани билдирилди.\nМамлакат бош арчасини ўрнатиш ишларида қатнашаëтган рассом йигитнинг Озодликка айтишича¸ байрам кунлари майдонда 60 нафар қорбобо ва 60 нафар қорқиз¸ маймун¸ "кинг-конг"¸ "Мики маус" ҳамда қуëнчалар кийимини кийиб олган артистлар фаолият кўрсатади.\nМаълум бўлишича¸ Мустақиллик майдонидан ташқари Тошкентнинг яна тўртта майдонида катта арча ўрнатилмоқда.


ЯНГИ ЙИЛНИНГ ИЛК КУНЛАРИ... - 4 Января 2018 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nСреда, 24.01.2018, 10:22\nRedgeot, Razumnikvully, ceapWaisse\nГлавная » 2018 » Январь » 4 » ЯНГИ ЙИЛНИНГ ИЛК КУНЛАРИ...\nЯНГИ ЙИЛНИНГ ИЛК КУНЛАРИ...\nСизнинг ҳукмингизга ҳавола қилинаётган воқеаларнинг шахсан ўзим гувоҳи бўлмаганман. Эшитганларим, ижтимоий тармоқларда ўқиганларим маҳсули улар. Баъзилари олисларда рўй берган бўлса, айримларини балки сиз тўқима деб ўйларсиз. Аммо бир ҳақиқат аён — меҳр-муҳаббатнинг чегараси йўқ, ёлғони ҳам...\n«Синглим бошқача! Мен унга қўйилган ташхисни яхши тушунмайман ҳам, умуман бу тиббий атамани қўллашни истамайман. У бошқача ва жуда меҳрибон. Тўғри, Севара ўн ёшдан ошиб қолган бўлса-да, ҳамон менинг исмимни билмайди, ака деб ҳам айттира олмадик. Лекин биламан, у мени ҳаммадан кўп яхши кўради. Ўтган куни туманимиз марказидаги арчани томоша қилишга олиб бордим. Роса арчанинг атрофида айланди, кейин пуфаклар сотаётган амакига термилиб қолди. Ҳали шар демасидан унинг қўлидан етаклаб амаки томонга бордим. Ўзимга ёққан пуфакни сотиб олаётсам, Севара қўлимдан тортиб, «Қорбобо», деди-да, сариқ рангли пуфакка ишора қилди.\nАмаки синглим уни Қорбобо дея чақирди деб ўйлаб, ўзи пуфакчани Севаранинг қўлига тутқазди. Менинг эса кўзларим ёшланди. У менга мурожаат қилганди. Илк бора...\nЯнги йил куни Қорбобо бўлдим. Биринчи Севарани табрикладим, у қувонди-ю, индамади. Қизиғи, қўшни болакайларнинг бирортаси ҳам мени танимади. Ўзим ҳам соқолни қалин қилиб ёпиштириб, овозимни дўриллатиб гапирдим-да. Севара эса мени танибди. Балким кўзларимдан, балким овозимдан, ким билади дейсиз эҳтимол соқол ёпиштираётганимни кўргандир. Лекин мен барибир хурсандман! Ахир энди мени Қорбобо деб чақираяпти... Ҳа, менинг исмим энди Қорбобо!»\n«Байрамдан кейин савдо унча яхши бўлмайди. Бозоримиз байрам олди қайнайди-да. Ҳатто, Янги йил куни ҳам қўлимиз-қўлимизга тегмай ишлаймиз. Кейин бир-икки кун сув қуйгандек жимлик. Чунки одамлар шунчалик кўп нарса ғамлаб олишадики, кейин катта ойнаванд дўконимизга бир-икки одам кирмаса, айтарли ҳеч ким келмайди. Беҳафсала, қолаверса, чарчоқ билан кассада ўтирарканман, харидоримнинг боласи инжиқлик қилаётгани ҳам кайфиятимга таъсир қилди. Болакай нуқул шоколадга қўл чўзар, онаси эса уни овута олмай овора эди.\n— Кутилмаганда меҳмонлар келиб қолганди, шунга қиймага шошиб чиққандим, ортиқча пул олмабман, — хижолатомуз гапирди аёл.\nИндамадим. Шунақа пайтда боласини уйга ташлаб чиқишса-да, деган фикр ўтди хаёлимдан. Аёлнинг пластик карточкасидан пулни ечарканман, олдимда мингталиклар пайдо бўлди.\n— Хола, анув шоколадингиздан оберинг, — деди чамаси етти яшарлар қиз бидирлаб.\nОббо, навбатда турса бўлмайдими деган ўйда, пулини санадим-да, шоколадни тутқаздим. Тағин у ҳам йиғлай бошламасин.\nНе ажабки, сочлари қўнғироқдек қиз болакайга шоколадни тутқазди-ю, «Йиғламагин», дея шошиб яна дўкон ичига югуриб кетди. Онаси ҳам, мен ҳам лол бўлгунча қолдик. Болакай эса «Раҳмат» деганча шоколадни паққос тушира бошлади...»\n«Уйга киришим билан димоғимга мандарин ҳиди урилди. Пальтомни илгичга ила туриб, меҳмонхонага қарадим, турмуш ўртоғимнинг бир қўли ва столдаги мандарин пўчоқлари кўринди. Меҳмон келди, шекилли. Ёнига ўтиб саломлашарканман, кайфияти чоғлигидан кўнглим ёришди.\n— Мандаринхўрликка марҳамат, мадам! — эрим қўлимга битта мева тутқазди.\n— Бунча мандаринларни ким олиб келди? — Умид аканинг кайфиятини чоғ қилган меҳмон ким экан деган саволдан қизиқувчанлигим ошиб кетарди.\n— Ўзим, — эрим шундай дея мевани паллаларга ажратмай шундоқ тишлади. У шунақа ейишни хуш кўради.\nНима дейишни билмай қолдим. «Ростанми?» десам, оғир ботса...\n— Бугун биринчи қаватдаги йигитнинг ноутбугини тузатиб бердим. Эвазига мандаринли бўлиб олдим, — Умид ака хаёлларимни уққандек гапирди.\nУмид ака бир йил олдин, байрам кунлари автоҳалокатга учраганди. Бир неча операцияни бошдан кечирдик ҳам, юра олмаяпти. Шифокорлар эса ҳали ҳаммаси яхши бўлади, деса ҳам шу йил байрамни жуда тушкун қаршиладик. Бугун интернетга кириб эълон ёзиб қолдирибди, техник воситаларни тузатиши ҳақида, бирпасда ўзимизнинг «дом»дан мижоз ҳам топилибди.\n— Янги йил янги омадлар олиб келди! Қара, туппа-тузук уста эканман, — эрим шундай дея пўсти арчилган мандаринларни паллага ажратмасдан ея бошлади... Завқланиб, умидланиб...»\nКатегория: Hikoyalar to'plami | Просмотров: 31 | Добавил: Sherlaruz.CoM | Рейтинг: 0.0/0


Булунғур сув омбори қурилиши: «ҲАММАСИ ЯХШИ КЕТАЁТГАНИ» РОСТМИ? - Ishonch.uz\nБош саҳифа Спорт Булунғур сув омбори қурилиши: «ҲАММАСИ ЯХШИ КЕТАЁТГАНИ» РОСТМИ?\nБулунғур сув омбори қурилиши: «ҲАММАСИ ЯХШИ КЕТАЁТГАНИ» РОСТМИ?\nҲар сафар Булунғурга борганимда, ҳамқишлоқларим ҳаётида юз бераётган ўзгариш ва янгиликлар билан қизиқаман. Сўнгги 1-2 йилдан бери қурилиши бошланган «Булунғур сув омбори» тўғрисидаги миш-мишлар қўни-қўшни, маҳалладошлар оғзидан тушмайди.\nҚурилиш ҳақидаги хабар тарқагач, тумандаги Фозил Йўлдош номидаги хўжалик ҳудудидаги Пахтабоши, Оқтош, Калтепа каби қишлоқларда яшаётган аҳоли кўнглида бироз ҳадик ва хавотир уйғонган. Сув омборининг шундоқ биқинида жойлашган қишлоқ аҳолисини битта савол ўйлантирмоқда: қурилиш сифатли бўляптими?\nХавотирга асос ҳам бордек. Онда-сонда аҳоли орасида «Қурилишдаги ишчилар арматура сотаётган экан», «Цемент, ёнилғи сотилаётган экан» деганга ўхшаш миш-мишлар тарқалиб туради. Шу боис, қурилиш кетаётган ҳудудга бордик.\nИншоот иқлимга таъсир этадими?\nВазирлар Маҳкамасининг тегишли қарорига асосан, Булунғур сув омборини қуриш лойиҳасини амалга оширишда буюртмачи «Самарқандсувқурилишинвест» ДУК, бош лойиҳачи «UzGIP» МЧЖ, бош пудратчи этиб «Зарафшон махсуссувқурилиш» МЧЖ белгиланган. Қурилиш-монтаж ишларига давлат томонидан 505,23 миллиард сўм ажратилган бўлиб, шу йилнинг 1 апрель ҳолатига кўра, 204,614 миллиард сўмлик ишлар бажарилган.\nИншоот битказилгач, у орқали 36 минг гектар – нафақат Булунғур, балки Жомбой ва сув танқис бўлган Пайариқ туманидаги ерларни ҳам суғориш имкони пайдо бўлади. Сув омборига қуйилувчи асос – Бахмал туманидан оқиб келувчи Туятортар канали суви. Омбор суви эса «Булунғур» ва «Бот-бот» каналлари орқали Зарафшон дарёсига, сўнг қўшни туманларга етиб боради.\nИншоот 100 миллион куб метр ҳажмдаги сувни йиғишга мўлжалланган. Тўғоннинг узунлиги 9 200 метр, баландлиги эса 21-25 метр атрофида бўлиши режалаштирилган. Бу юртимиздаги мавжуд сув иншоотлари билан таққослаганда – у қадар катта эмас. Масалан, Сурхондарёда 1988-2001 йиллар давомида шу пудратчи компания томонидан қурилган «Тўпаланг» сув омборида 187 метр баландликда тўғон кўтарилган. Намангандаги «Резаксой» сув омбори 600 миллион куб метр сувни тўплашга мўлжалланган ва у Булунғур сув омборидан олти марта катта.\nМутахассисларнинг айтишича, ҳозирда ҳудудда икки метрдан сўнг ер ости зах сувлари чиқаётган бўлса, келажакда омбор сув билан тўлгач, ўн километр радиусдаги ҳудудларда зах сувлар кўпайиши, ҳатто бир метр чуқурликдан ҳам сув чиқиши мумкин. Бундан ташқари, омбордан кўтарилаётган сув буғлари таъсирида ҳавонинг намлиги ортиб, атрофдаги қишлоқларда иссиқлик ҳарорати 2-3 даражага пасаяр экан.\nБаландлиги 21-25 метргача бўлиши кутилаётган 9 километрлик дамба қурилишида цемент ишлатилмаётган экан. Бунинг сабабини «Зарафшон махсуссувқурилиш» МЧЖ раҳбари Абдували Шарипов шундай изоҳлади:\n– Омбор қурилишида энг мустаҳкам ва ишончли усул тупроқдан дамба қуриш ҳисобланади. Масалан, цемент ёзда зичлашиб, қишда кенгайиш хусусиятига эга. Агар ундан бўлак-бўлак қилиб тўғон қуриладиган бўлса, оқибатда ёриқлар ҳосил бўлади ва сув кетиб қолиши хавфи ортади. Агар тупроқ сифати белгиланган меъёрларга жавоб берса, у сув билан зичланганда худди нон учун тайёрланган хамир каби пишиқ ва мустаҳкам бўлиб, сув ўтказмайди. Шу боис, тўғон қурилишида тупроқ таркиби муҳим роль ўйнайди. Ушбу қурилишда ерни сув билан зичлашдан олдин лаборатория текширувлари олиниб, талабга жавоб берсагина, ўша тупроқдан фойдаланилмоқда. Акс ҳолда, ўша ерга бошқа жойдан тупроқ олиб келиняпти. Тўғон қурилишида бир метр куб майдонга 1,7 тонна тупроқ зичланмоқда.\nЛаборатория қайд дафтарларига таянадиган бўлсак, қурилиш жараёнида шу пайтгача 8360 маротаба тупроқ таркиби ўрганилиб, ундаги қум, оҳак, туз, гипс ва тоза тупроқ миқдори текширилган.\nҚурилиш ашёлари сотилган…(ми?)\n– Сув омбори қуришда биргина сув тўпланадиган жой атрофини кўтариб, тўғон қуриш билан иш битмайди, – дейди Абдували Шарипов. – Аввало, омборга қўшимча иншоотлар қурилиши керак. Иш ўтган йил январидан бошланган бўлса, ҳозиргача иш бошқариш биноси, ишчилар учун ётоқхона, ошхона ва штаб биноси қуриб битказилган. Айни пайтда 5,45 километр узунликдаги кирувчи канал, 4,9 километр узунликдаги чиқувчи канал ва 6 километр узунликдаги айланма каналлар қурилмоқда. Тўғон қурилишининг 9-10 фоизи бажарилган. 12 та сел ўтказувчи иншоот битказилган. Жараёнда 300 нафарга яқин ишчи ишламоқда. Аксарият ишчилар Қашқадарё, Сурхондарё, Самарқанд вилоятларидан бўлса, 40 фоизга яқини – маҳаллий аҳоли.\nШундан сўнг халқ орасида тарқалган гап-сўзлар ҳақида сўрадик:\n– Цемент, ёнилғи ва арматура сотилаётгани ҳақидаги миш-мишлар нега пайдо бўлмоқда?\n– Ҳақиқатан ҳам, иш жараёнида шундай ҳолатлар содир бўлди, – дейди Абдували Шарипов. – 2020 йилда яширинча арматура ва цемент сотиш билан шуғулланган 6 нафар, шу йил бошида эса солярка сотиш билан шуғулланган 3 нафар ишчи аниқланди. Айни пайтда уларнинг иши судга оширилиб, ўзлари меҳнат фаолиятидан четлатилди. Аммо булар сув омбори қурилиши жараёнида эмас, вақтинчалик ётоқхона, ошхона, иш юритиш биноси қурилиши пайтида юз берган. Омбор қурилишидаги ҳар бир ҳолат қаттиқ назорат остида. Биз билан биргаликда буюртмачи корхона «Самарқандсувқурилишинвест» ДУК ва бош лойиҳачи «UzGIP» МЧЖнинг ходимлари туну кун шу ерда бўлиб, ҳар бир жараённи кузатиб турибди.\n«Ҳаммаси яхши кетяпти, деяверинг…»\nШундан сўнг «Самарқандсувқурилишинвест» ДУК ходими Зафар Умаров ва бош лойиҳачи «UzGIP» МЧЖнинг сув омбори қурилишига назоратчи сифатида бириктирилган ходими Абдуллатиф Қурбонбоевга иншоотдаги қурилиш ишлари ҳақида саволлар бердик.\nЗафар Умаров иш жараёнини бевосита кузатиб бораётгани, лекин бирор дафтарга қайд этмаётганини айтди. А.Қурбонбоев эса «Ҳаммаси яхши кетяпти, деб ёзаверинг, лойиҳага қанча қурилиш маҳсулоти ишлатилиши керак бўлса, шунча ишлатиляпти. Мен шахсан кўриб, керакли ҳужжатларга имзо чекиб боряпман», деб жавоб берди. Аммо назоратчи сифатида бирор ножўя ишнинг олдини олгани, кам ёки кўп маҳсулот ишлатилаётганини аниқлаб, ҳолатни тузатгани ҳақида тайинли мисол айтмади. Шунча илтимос қилган бўлсак-да, маълумот беришни истамади.\nТўғриси, аввалига «назоратчи» вазифасидаги масъулнинг маълумот беришни истамагани сабабини тушунолмадик. Балки назоратчи ўз иши ҳақида гапириб, қурилиш фирмасининг обрўсига путур етказмасликни ўйлагандир…\nСув омборига яқин ҳудуддаги қишлоқда яшовчилар билан суҳбатлашганимизда ҳамон солярка сотилаётгани, фақат уни қурилишда ишлаётган номаълум шахслар ишончли одамларигагина сотиб, бегоналарга сотмаётганини айтишди. Демак, назоратчининг нега маълумот беришни истамаганини ҳам тушунгандек бўлдик. Чунки ҳаммаси у айтганидек «жойида» эмас.\nТупроқ-чанг ичида, офтоб тагида ишлаётганига қарамай, айрим ишчиларнинг оёғидагина резина этиклар, аксариятида шу резина этиклару махсус кийим ва махсус ҳимояловчи бош кийимлар ҳам йўқ. Улар эса биз билан суҳбатда ўз ишларидан мамнунлиги ва даромадларидан рози эканини айтишдан нарига ўтишмади.\nФикримиз шуки, қурилиш объектида назоратчилар фаолияти холис йўлга қўйилиши, маълумотлар вақти-вақти билан омма учун очиқ айтилиши, жараёнда шаффофлик бўлиши керак. Бу, бир томондан, қурилишдаги масъулиятни оширса, иккинчи томондан, талон-торож ва коррупциянинг олдини олишга хизмат қилади. Маълумотларнинг ёпиқлиги эса фақат ва фақат миш-мишларнинг кўпайиши, аҳоли ишончсизлиги ва охир-оқибатда иккала томоннинг моддий ва маънавий зарар кўришига сабаб бўлади.\nЎйлаймизки, Сув хўжалиги ҳамда Қурилиш вазирликлари ушбу ҳолатга ва берилаётган таклифларга беэътибор бўлмайди.\nАввалги саҳифаҚалбимиз олдида юзимиз ёруғ(ми?)\nКейинги мақолаМажбурий меҳнат жаримаси…


Россияда гўшт, сут, картошка каби маҳсулотлар нархларини 2 ойга музлатмоқчилар\n27 ноябр 2020, Тошкент вақти: 08:21\nРоссиядаги йирик чакана савдо тармоқлари ижтимоий аҳамиятга эга маҳсулотлар нархини икки ойга музлатиб қўйиш тўғрисида келишиб олди.\nБу ҳақдаги қарорни “Магнит», X5 Retail Group, “Ашан”, “Дикси”, “Лента” каби чакана савдо тармоқлари аъзо бўлган Ассоциация қабул қилгани тўғрисида Россиядаги ахборот воситалари хабар қилди.\nКелишув лойиҳаси Монополияга қарши федерал хизматга жўнатилган, лекин Ассоциация келишув хизмат томонидан маъқулланишига шубҳа қилмаяпти.\nРоссияда гўшт, товуқ гўшти, музлатилган балиқ, сут ва бир қатор сут маҳсулотлари, қанд, туз, кунгабоқар мойи, картошка, карам, олма ва яна бир неча маҳсулот ижтимоий аҳамиятга эга маҳсулотлар ҳисобланади.\nРоссия рубли 2014 йилнинг кузидан бошлаб кескин қадрсизланиб кетгани учун нархлар кўтарилиб кетди. Бир қатор савдо тармоқлари аввалроқ бир неча турдаги озиқ-овқат маҳсулотлари нархларини музлатиб қўйган эди.\nМутахассислар Россия бозори тобора Совет давридаги бошқарув усулларига қайтарилаётгани тўғрисида айтмоқдалар.